text:
MUTU 18
Yesu Wakalutilira Kusazgikira Ndipo Yohane Wakachepanga
MATEYU 4:12 MARIKO 6:17-20 LUKA 3:19, 20 YOHANE 3:22–4:3
ŴASAMBIRI ŴA YESU ŴAKABATIZANGA ŴANTHU
YOHANE MUBATIZI ŴAKAMUJALIRA MU JELE
Ŵakati ŵachita Paska mu 30 C.E., Yesu na ŵasambiri ŵake ŵakafumamo mu Yerusalemu. Kweni m’malo mwa kuluta kukwawo ku Galileya, iwo ŵakalazga kunyake. Ŵakaluta ku Yudeya, uko ŵakakabatiza ŵanthu ŵanandi chomene. Yohane Mubatizi nayo wakabatiza ŵanthu pafupifupi chaka chimoza. Ndipo ŵasambiri ŵake ŵanyake ŵakaŵa ŵachali na iyo. Pa nyengo iyi ŵakwenera kuti ŵakaŵa ku Mlonga wa Yorodani.
Yesu wakabatizapo munthu waliyose yayi. Kweni ŵasambiri ŵake ndiwo ŵakabatizanga ŵanthu. Pa nyengo iyi, Yesu na Yohane ŵakasambizganga Ŵayuda awo ŵakang’anamuka mtima na kuleka zakwananga izo ŵakanangira Dango la Chiuta.—Milimo 19:4.
Ŵasambiri ŵa Yohane ŵakachita sanji, ŵakadandawuranga vya Yesu kuti: “Munthu yura mukaŵa nayo . . . wakubatiza ndipo ŵanthu wose ŵakuluta kwa iyo.” (Yohane 3:26) Kweni Yohane wakachita sanji yayi. Wakakondwa chomene kuwona kuti Yesu uteŵeti wake ukumwendera makora ndipo wakakhumbanga kuti ŵasambiri ŵake nawo ŵakondwenge. Yohane wakaŵakumbuska kuti: “Imwe mukunichitira ukaboni kuti nkhati, ‘Ndine Khristu chara, kweni natumika panthazi pake.’” Kuti ŵapulikiske makora icho wakang’anamuranga, Yohane wakati: “Waliyose uyo wali na mwali ni mweneko wa nthengwa. Kweni mubwezi wa mweneko wa nthengwa, para wakwima na kumupulika, wakuŵa na chimwemwe chikuru chifukwa cha mazgu gha mweneko wa nthengwa. Ntheura chimwemwe chane chafiskika.”—Yohane 3:28, 29.
Yohane pakuŵa mubwezi wa mweneko wa nthengwa, wakakondwa chomene myezi yakumanyuma apo wakaŵalongoranga Yesu ŵasambiri ŵake. Ŵasambiri ŵanyake ŵakalondezga Yesu, ndipo pakati pajumpha nyengo ŵakaphakazgika na mzimu utuŵa. Yohane wakakhumbanga kuti ŵasambiri ŵake ŵalondezgenge Yesu. Nakuti Yohane wakizira kuzakanozgera nthowa Khristu. Yohane wakati: “Iyo wakwenera kulutilira kusazgikira, kweni ine nkhwenera kulutilira kuchepa.”—Yohane 3:30.
Yohane munyake, uyo wakamba kulondezga Yesu, wakazakalongosora uko Yesu wakafuma kweniso mulimo ukuru uwo wali nawo wa kovwira ŵanthu kuti ŵazakapone. Iyo wakalemba kuti: “Uyo wakufuma kuchanya wali pachanya pa ŵanyake wose. . . . Awiske ŵakutemwa Mwana ndipo ŵapeleka vinthu vyose mu mawoko ghake. Uyo wakupulikana mwa Mwana wali na umoyo wamuyirayira. Uyo wakuleka kupulikira Mwana wazamuwona umoyo chara, kweni ukali wa Chiuta ukukhalilira pa iyo.” (Yohane 3:31, 35, 36) Uwu ukaŵa unenesko wakuzirwa nadi wakuti ŵanthu ŵawumanye!
Nyengo yichoko waka Yohane wakati wayowoya kuti mulimo wake ukwenera kuchepa, Themba Herode likamukaka. Chikachitika ntchakuti Herode wakatora Herodiya, muwoli wa mukuru wake Filipu. Ntheura Yohane wakati wamususka pa nkhani iyi, Herode wakamujalira mu jele. Yesu wakati wapulika kuti Yohane wajalirika mu jele, wakafumako ku Yudeya pamoza na ŵasambiri ŵake, ‘ŵakaluta ku Galileya.’—Mateyu 4:12; Mariko 1:14.


c: text/html

text:
MUTU 17
Kusambizga Ŵateŵeti ŵa Ufumu
1-3. Kasi Yesu wakachita wuli kuti ntchito ya kupharazga yikafike patali? Kweni kasi pangaŵa mafumbo wuli?
KWA vyaka viŵiri, Yesu wakapharazga mu chigaŵa chose cha Galileya. (Ŵerengani Mateyu 9:35-38.) Wakendera misumba na mizi yinandi, kusambizga mu masunagoge, na kupharazga makani ghawemi gha Ufumu. Kose uko wakapharazganga, mizinda yikathilimukiranga kwenekuko. Iyo wakati “vuna njinandi,” ndipo ŵantchito ŵanandi ŵakukhumbikwa.
2 Yesu wakanozga vyakuti ntchito iyi yikafike patali. Wakachita vichi? Wakatuma ŵapositole 12 “kukapharazga Ufumu wa Chiuta.” (Luka 9:1, 2) Panji ŵapositole ŵakakayikanga kuti ŵangafiska ntchito iyi. Ntheura pambere wandaŵatume, wakachita ivyo Awiske ŵakachita na iyo. Wakaŵasambizga.
3 Nase tingaŵa na mafumbo pa nkhani iyi: Kasi Awiske ŵakamusambizga vichi Yesu? Kasi Yesu wakaŵasambizga vichi ŵapositole ŵake? Kasi Themba ili lasambizga wuli ŵalondezgi ŵake mazuŵa ghano kuti ŵafiske milimo yawo? Usange laŵasambizga nadi, laŵasambizga mbu?
“Umo Adada Ŵali Kunisambizgira Ndimo Nkhuyowoyera”
4. Kasi Awiske ŵakamusambizga pawuli Yesu, ndipo wakasambilira nkhu?
4 Yesu wakati wakasambizgika na Awiske. Apo wakateŵetanga pano pasi, wakati: “Umo Adada ŵali kunisambizgira ndimo nkhuyowoyera vinthu ivi.” (Yoh. 8:28) Kasi wakasambira pawuli, ndipo wakasambilira nkhu? Panyake Mwana wakwamba kubabika wa Chiuta uyu wakamba kusambira wati walengeka waka. (Kol. 1:15) Pakuti wakakhala na Awiske kuchanya vyaka vyambura mapendeko, ndikuti nyengo yose iyi wakategherezganga na kuwona ivyo “Msambizgi Mukuru” wakachitanga. (Yes. 30:20) Pa chifukwa ichi, Mwana uyu ndiyo wakumanya makora chomene makhaliro, milimo, na khumbo la Awiske.
5. Kasi Awiske ŵakamusambizga vichi Mwana vya uteŵeti uwo wakenera kuzakachita pano pasi?
5 Pakati pajumpha nyengo, Yehova wakaphalira Mwana wake ntchito iyo wazamuchita pa charu chapasi. Pali uchimi uwo ukutiphalira umo vinthu vikaŵira pakati pa Msambizgi Mukuru na Mwana wake wakwamba kubabika. (Ŵerengani Yesaya 50:4, 5.) Uchimi uwu ukuti Yehova wakawuskanga Mwana uyu “mulenji na mulenji.” Mazgu agha ghakulongora kuti wakachitanga nga ni msambizgi uyo wakuwuska mwana wake wa sukulu mulenjilenji kuti wamusambizge. Buku linyake lakulongosora vya Baibolo likuti: “Yehova wakamutoranga nga ni mwana wa sukulu, na kumuphalira icho wamupharazga, kweniso umo wamupharazgira.” Ku “sukulu” yakuchanya iyi, Yehova wakasambizga Mwana wake ‘icho wakenera kuphara na kuyowoya.’ (Yoh. 12:49) Awiske ŵakamuphalira chakuti wasambizge. * Apo Yesu wakaŵa pano pasi, wakachita nadi ivyo wakasambira. Wakachita uteŵeti uwo iyo wakatumika, kweniso wakasambizga awo ŵakamulondezganga umo ŵangachitira uteŵeti wawo.
6, 7. (a) Kasi Yesu wakaŵasambizga vinthu wuli ŵapositole? Kasi masambiro agha ghakaŵawovwira wuli? (b) Kasi Yesu wakuŵasambizga vichi awo ŵakumulondezga?
6 Kasi Yesu wakaŵasambizga vichi ŵapositole ŵake? Mu Mateyu chaputara 10 tikusanga ivyo wakaphalira ŵapositole ŵake kuti ŵachite pa uteŵeti uwu. Pakaŵa vinthu ivi: uko ŵamupharazga (vesi 5 na 6), mutu wa nkhani (vesi 7), kugomezga Yehova (vesi 9, 10), umo ŵangayowoyera na ŵanthu (vesi 11-13), umo ŵangachitira na awo ŵakana (vesi 14, 15), na umo ŵangachitira para ŵanthu ŵamba kuŵasuzga (vesi 16-23). * Pakuti Yesu wakaŵasambizga makora ŵapositole, ŵakanozgeka ndipo ŵakapharazga nadi makani ghawemi.
7 Mazuŵa ghano ke? Yesu, Themba la Ufumu wa Chiuta, waŵapa ntchito yikuru chomene awo ŵakumulondezga, nga nkhupharazga ‘makani ghawemi gha Ufumu mu charu chose kuti uŵe ukaboni ku mitundu yose.’ (Mat. 24:14) Kasi watisambizga umo tingachitira ntchito yakuzirwa iyi? Enya, watisambizga. Kuchanya uko wali, Yesu, Themba lithu, wakuwoneseska kuti awo ŵakumulondezga ŵasambizgika umo ŵangapharazgira, na umo ŵangachitira milimo yapadera iyo ŵali nayo mukati mu gulu.
Kusambizga Ŵateŵeti Kuti Ŵaŵe Ŵapharazgi
8, 9. (a) Kasi chilato chikuru cha Sukulu ya Uteŵeti wa Chiuta chikaŵa chakuti wuli? (b) Kasi imwe Sukulu iyi yamovwirani wuli kuŵa ŵaluso pakupharazga?
8 Kwamba kale, gulu la Yehova likusambizga ŵanthu ŵake pa ungano wa dera, na wa chigaŵa. Kweniso mu mpingo tikusambizgika kupharazga, pa Ungano wa Uteŵeti. Ndipouli, kwamba mu 1940, ŵabali awo ŵakudangilira pa ntchito ku maofesi ghithu ghakuru ŵakamba kunozga masukulu.
9 Sukulu ya Uteŵeti wa Chiuta. Nga umo tasambilira, sukulu iyi yikamba mu 1943. Kasi chilato cha sukulu iyi chikaŵa chakuti chovwire waka ŵasambiri kuti ŵasambizgenge mwaluso mu mpingo? Yayi. Fundo yikuru ya sukulu iyi yikaŵa yakuti yisambizge ŵanthu ŵa Chiuta kuti ŵalumbenge makora Yehova para ŵakupharazga. (Sal. 150:6) Yikawovwiranga wose awo ŵakanjira sukulu iyi kuti ŵaŵe ŵaluso pakuŵa ŵateŵeti ŵa Ufumu.
10, 11. Kasi mazuŵa ghano mbanjani ŵakusambirako sukulu ya Giliyadi? Kasi chilato cha sukulu iyi ntchivichi?
10 Sukulu Yakusambizga Baibolo ya Giliyadi. Iyo mazuŵa ghano tikuti Sukulu Yakusambizga Baibolo ya Giliyadi, yikamba pa Mande, Febuluwale 1, 1943. Chilato chikaŵa chakuti ŵasambizgenge ŵapayiniya na ŵateŵeti ŵanyake ŵanyengozose kuti ŵakaŵe ŵamishonale mu vyaru vinyake. Kweni kwamba mu Okutobala 2011, awo ŵakuluta ku sukulu iyi ni awo ŵakuchita kale uteŵeti wapadera wanyengozose. Aŵa mbapayiniya ŵapadera, ŵalaŵiliri ŵakwendakwenda na ŵawoli ŵawo, awo ŵakuteŵetera pa Beteli, na awo mbamishonale kweni ŵakasambira yayi sukulu iyi.
11 Kasi chilato cha sukulu ya Giliyadi ntchivichi? Mubali uyo wasambizga sukulu iyi vyaka vinandi wakuti chilato chake “nkhukhozga chipulikano cha ŵasambiri apo ŵakusambira Mazgu gha Chiuta, na kuŵasambizga makhaliro agho ghangaŵawovwira kuti ŵachite makora uteŵeti wawo. Kweniso chinyake nkhovwira ŵasambiri kuti ŵatemwenge chomene kupharazga.”—Efe. 4:11.
12, 13. Kasi sukulu ya Giliyadi yawovwira wuli pa ntchito ya kupharazga? Yowoyani ukaboni.
12 Kasi sukulu ya Giliyadi yawovwira wuli pa ntchito ya kupharazga? Kwamba mu 1943, ŵanthu ŵakujumpha 8,500 ŵali kusambira sukulu iyi. * Ŵanthu aŵa ŵatumizgika kukapharazga mu vyaru vyakujumpha 170. Iwo ŵakuchita nadi ivyo ŵali kusambira, ŵakulimbikira kupharazga na kovwira ŵanyawo kuti ndimo nawo ŵachitirenge. Kanandi ŵamishonale ndiwo ŵakuŵa ŵakwamba kupharazga mu vigaŵa ivyo ŵapharazgi mbachoko panji kulijirethu.
13 Ndivyo vikachitika ku Japan, uko ŵakaleka kupharazga pagulu chifukwa cha Nkhondo Yachiŵiri ya Charu Chose. Mu Ogasiti 1949, ŵapharazgi ŵakakwananga yayi 10 mu Japan. Kweni kuumaliro wa chaka ichi, ku Japan kukaluta ŵamishonale 13 ndipo ŵakamba kupharazga. Mbwenu ŵanyake ŵakalutaso. Ŵakamba kupharazga mu misumba yikuruyikuru, ndipo pamanyuma ŵakalutaso mu misumba yinyake. Ŵamishonale aŵa ŵakachiskanga awo ŵakasambiranga nawo na ŵanji wose kuti ŵambe upayiniya. Ŵamishonale aŵa ŵali kovwira chomene. Sono mu Japan muli ŵapharazgi ŵa Ufumu ŵakujumpha 216,000. Mu charu ichi, 40 peresenti ya ŵapharazgi mbapayiniya. *
14. Kasi masukulu ghose agha ghakutipa ukaboni wuli? (Wonaniso bokosi la mutu wakuti “ Masukulu Agho Ghakusambizga Ŵateŵeti ŵa Ufumu.”)
14 Masukulu ghanyake ghakusambizga uteŵeti. Sukulu ya Uteŵeti wa Upayiniya, Sukulu Yakusambizga Baibolo ya Ŵakhristu Ŵakutorana, na Sukulu Yakusambizga Baibolo ya Ŵabali Ŵambura Kutora ni masukulu agho ghawovwira kuti ŵasambiri ŵakure mwauzimu, na kuŵawovwira kudangilira pakupharazga. * Masukulu ghose agha ghakutipa ukaboni wakuti Themba likusambizga awo ŵakulilondezga kuti ŵafiske uteŵeti wawo mwakukwana.—2 Tim. 4:5.
Kusambizga Ŵabali Kuti Ŵachitenge Makora Milimo Yapadera
15. Kasi awo ŵali na maudindo ŵakumuyezga wuli Yesu?
15 Mwakumbuka ivyo uchimi wa Yesaya ukuyowoya? Ukuti Yesu wakasambizgika na Chiuta. Ku “sukulu” iyi, kuchanya, Mwana wakasambira “kuzgora wakuvuka na mazgu ghakwenelera.” (Yes. 50:4) Nakuti ndivyo wakachitanga pano pasi; iyo wakapumuzganga wose awo ŵakaŵa ‘ŵakuphyoka na kunyekezgeka.’ (Mat. 11:28-30) Ŵanalume awo ŵali na maudindo ŵakuyezga Yesu. Ŵakupumuzga ŵabali na ŵadumbu ŵawo. Kuti ŵachite makora ivi, gulu lanozga masukulu ghanandi kuti ghaŵawovwire kuteŵetera makora Ŵakhristu ŵanyawo.
16, 17. Kasi chilato cha Sukulu ya Uteŵeti wa Ufumu ntchivichi? (Wonaniso mazgu ghamusi.)
16 Sukulu ya Uteŵeti wa Ufumu. Kilasi lakwamba la sukulu iyi likamba pa Malichi 9, 1959, ku South Lansing, New York. Awo ŵakasambirako mbalaŵiliri ŵakwendakwenda na ŵateŵeti ŵa mpingo, ndipo sukulu iyi yikaŵa ya mwezi umoza. Pamanyuma, ŵakamba kusambizga sukulu iyi mu viyowoyero vinandi, ndipo pachoko na pachoko ŵakamba kusambizga ŵabali pa charu chose. *
17 Buku Lapachaka Lachingelezi mu 1962, likayowoya chilato cha sukulu iyi, likati: “Pakuti nthangwanika n’zinandi, mulaŵiliri wakwenera kuŵa munthu uyo wangakwaniska vyose makoraghene, kuti wawovwirenge waliyose mu mpingo. Kweni pakovwira mpingo wangaluwanga mbumba yake yayi. Mahara ghakukhumbikwa. Ŵateŵeti ŵa mpingo pa charu chose ŵapika mwaŵi wapadera, kuti ŵize pamoza pa Sukulu ya Uteŵeti wa Ufumu na kusambira umo ŵangachitira ivyo Baibolo likuti mulaŵiliri wachitenge.”—1 Tim. 3:1-7; Tito 1:5-9.
18. Kasi ŵanthu wose ŵa Chiuta ŵakovwirika wuli na Sukulu ya Uteŵeti wa Ufumu?
18 Ŵanthu wose ŵa Chiuta ŵakovwirika na Sukulu ya Uteŵeti wa Ufumu. Ŵakovwirika mbu? Para ŵalara na ŵateŵeti ŵakovwira ŵakuchita ivyo ŵakusambira ku sukulu iyi, nawo ŵakupumuzgika na kupumuzga Ŵakhristu ŵanyawo, nga umo wakachitiranga Yesu. Asi tikukondwa para mulara panji muteŵeti wakovwira wakutipembuzga, kutitegherezga, panji kuchezga nase? (1 Tes. 5:11) Ŵanalume aŵa ni thumbiko nadi ku mipingo.
19. Kasi Komiti Yakusambizga yikunozgaso masukulu wuli? Kasi chilato chake ntchakuti wuli?
19 Masukulu ghanyake. Wupu Wakulongozga ukunozga masukulu ghanyake kwendera mu Komiti Yakusambizga. Chilato cha masukulu agha nkhovwira ŵabali awo ŵali na maudindo kuti ŵachitenge makora milimo yawo. Ghakovwira ŵalara ŵa mpingo, ŵalaŵiliri ŵakwendakwenda, na awo ŵali mu Komiti ya Munthavi. Masambiro agha ghakufuma mu Baibolo ndipo ghakuŵakhozga mwauzimu, na kuŵawovwira kuti ŵenderenge fundo za mu Baibolo pakulaŵilira mberere zakuzirwa izo Yehova waŵaŵikizga.—1 Pet. 5:1-3.
20. Chifukwa wuli Yesu wakuti tose ‘tikusambizgika na Yehova’? Kasi imwe muchitenge wuli na masambiro agha?
20 Tawona kuti Themba, Khristu, likuwoneseska kuti wose awo ŵakulilondezga ŵasambizgika makora. Masambiro ghose agha ghakambira kuchanya: Yehova wakasambizga Mwana wake, Mwana wakasambizga awo ŵakamulondezga. Lekani Yesu wakuti tose ‘tikusambizgika na Yehova.’ (Yoh. 6:45; Yes. 54:13) Ipo tiŵikengeko mahara para Themba likutisambizga. Ndipo tingaluwanga yayi kuti masambiro ghose agha, chilato chake ntchakuti ghatikhozge mwauzimu kuti tifiske uteŵeti withu mwakukwana.
^ ndime 5 Tikumanya wuli kuti Mwana wakasambizgika na Awiske umo wangasambizgira? Pali ukaboni: Yesu wakatemwanga kuyowoya ntharika pakusambizga, ndipo pali uchimi uwo ukayowoyerathu kuti ndivyo wazamuchita. (Sal. 78:2; Mat. 13:34, 35) Ntheura mwenecho wa uchimi uwu, uyo ni Yehova, wakamanya kuti Mwana wake wazamuyowoyanga ntharika pakusambizga.—2 Tim. 3:16, 17.
^ ndime 6 Pamanyuma, Yesu ‘wakasora ŵanyakeso 70 na kuŵatuma ŵaŵiriŵaŵiri’ kuti ŵakapharazge. Aŵa nawo wakaŵasambizga dankha.—Luka 10:1-16.
^ ndime 12 Ŵanyake kakuŵa kakwamba yayi kusambira sukulu ya Giliyadi.
^ ndime 13 Vinyake mungaŵazga mu buku la Jehovah’s Witnesses—Proclaimers of God’s Kingdom, mutu 23. Likulongosora vinandi ivyo ŵamishonale ŵachita.
^ ndime 14 Ŵali kusazga masukulu ghaŵiri agho ghazunulika paumaliro, ndipo yikuchemeka Sukulu ya Ŵapharazgi ŵa Ufumu.
^ ndime 16 Mazuŵa ghano ŵalara wose ŵakusambirako Sukulu ya Uteŵeti wa Ufumu. Yikuŵako para pajumpha vyaka vichoko waka, ndipo nyengo yakusambilira yikusintha. Kwamba mu 1984 ŵateŵeti ŵakovwira nawo ŵakusambirako sukulu iyi.
Manyani Vinandi
“Ghanaghana Makora na Mendero gha Malundi Ghako” Kuti Ucite Makora
Kasi mungawuskamo wuli vyakujandizga mu nthowa na kufiska vilato vinu vyauzimu?
Wovwirani Ŵanji Kuti Ŵacite Vinandi
Kasi ŵawukirano panji awo ŵabapatizika sonosono tingaŵawovwira wuli kuti ŵakure mwauzimu?

robotstxt: allowed

filter: keep


text:
PHARAZGANI MWALUSO
Ivyo Vingatovwira Kuti Tiŵe Ŵaluso mu Uteŵeti
—Umo Imwe Mungapharazgira na Magazini
CHIFUKWA WULI NKHWAKUZIRWA? Nangauli mu kabuku aka mukuŵa masachizgo ghakovwira gha umo mungapharazgira, kweni kulondezga waka ndendende ivyo vyalembeka yayi. Masachizgo agha ngakuti ghamovwirani waka umo munganozgekelera. Mungapharazgira munthu munthowa yinyake, panji mungawona kuti nkhani yinyake ndiyo munthu wanganweka nayo chomene. Para vili nthena, usange mwaŵazga magazini, wonani masachizgo gha umo mungapharazgira, na kuwonelera vidiyo ya umo mungapharazgira. Londezgani masachizgo agho ghali pasi apa kuti ghamovwirani umo imwe mungakapharazgira.
UMO MUNGACHITIRA:
Jifumbani kuti, ‘Kasi nkhukhumba kuti pakupharazga nkhalondezge masachizgo gha mu kabuku aka?’
ENYA
Nozgekerani mazgu ghakwamba. Para mwamutawuzga, yowoyani chifukwa icho mwizira. (Mwachiyelezgero mungayowoya kuti: “Niza pano chifukwa . . . ”)
Nozgekerani umo mwamufumbira fumbo, mwamuyowoyera lemba, kweniso umo mwamugaŵilira magazini. (Mwachiyelezgero: Pakuzunura lemba, mungayowoya kuti, “Zgoro la fumbo ili, likusangika pa lemba ili.”)
YAYI
Sankhani nkhani iyo yamukondweskani mu magazini kweniso iyo ŵanthu ŵangakanweka nayo mu chigaŵa chinu
Nozgekerani mafumbo agho ghangawovwira munthu kuti waghanaghanirengepo kweniso kuti mudumbiskane. Kweni lekani kufumba mafumbo ghanonono. (Mwachiyelezgero: Mungafumba mafumbo agho ghali pa peji 2 mu magazini.)
Sankhani lemba ilo mwamuŵerenga. (Para mugaŵirenge Wukani! mungaŵerenga lemba panji yayi, chifukwa magazini iyi yikulembekera ŵanthu awo Baibolo ŵakulimanya makora yayi kweniso ŵangaŵa kuti vyachisopa vikwendamo viŵi yayi.)
Nozgekerani mazgu ghachoko waka kuti mulongosore uwemi wakuŵerenga nkhani iyo mwadumbiskananga
PA IVYO MWASANKHA CHITANISO IVI
Nozgekerani fumbo lakuti muzakazgore para mwizaso
Lembani ivyo mwamuyowoya kuti muleke kuluwa


text:
MUTU 1
Kasi Chiuta ni Njani?
1, 2. Kasi ŵanthu ŵakutemwa kujifumba vichi?
ŴANA ŵakutemwa kufumba mafumbo ghanandi. Para mwaŵalongosolera chinthu chinyake, kanandi ŵakufumba kuti, ‘Chifukwa wuli?’ Para mwazgora, ŵakufumbaso fumbo linyake lakuti: ‘Kweni chifukwa?’
2 Tose tikufumba mafumbo. Kwali ndise ŵana panji ŵalara. Tingajifumba icho tiryenge, icho tivwarenge, panji ivyo tikukhumba kugura. Nyengo zinyake tingajifumba mafumbo ghakuzirwa gha ivyo vikutichitikira pa umoyo kweniso ivyo vizamuchitika munthazi. Kweni para tikughasanga yayi mazgoro ghenecho gha mafumbo agha, tingalekerathu kupenja mazgoro.
3. Chifukwa wuli ŵanthu ŵanyake ŵakughanaghana kuti ŵangasanga yayi mazgoro gha mafumbo ghakuzirwa agho ŵakujifumba?
3 Kasi Baibolo lingazgora mafumbo ghakuzirwa agho tikujifumba? Ŵanthu ŵanyake ŵakuwona kuti likuzgora, kweni ŵakughanaghana kuti ndakusuzga kulipulikiska. Ŵangaghanaghana kuti ŵaliska na ŵasembe pera ndiwo ŵangazgora. Ndipo ŵanthu ŵanyake ŵakuchita soni kuyowoya kuti ŵakumanya yayi mazgoro. Imwe mukuti wuli?
4, 5. Ni mafumbo wuli ghakuzirwa agho mungajifumba? Chifukwa wuli mukwenera kupenja mazgoro ghake?
4 Mukwenera kuti namwe mukukhumba kumanya mazgoro gha mafumbo nga ghakuti: ‘Chifukwa wuli nili na umoyo? Kasi nizamuluta nkhu para nafwa? Kasi Chiuta wali wuli?’ Yesu Khristu, uyo wakaŵa msambizgi waluso, wakati: “Lutilirani kulomba, ndipo mupikenge. Lutilirani kupenja, ndipo musangenge. Lutilirani kukhung’uska, ndipo kumujulikiraninge.” (Mateyu 7:7) Kuleka yayi kupenja mazgoro m’paka musange mazgoro ghenecho.
5 Para ‘mulutilirenge kupenja,’ musangenge mazgoro mu Baibolo. (Zintharika 2:1-5) Mazgoro agha, nganonono yayi. Para mwamanya mazgoro gha mafumbo agha, muŵenge ŵakukondwa ndipo mulindizgenge viwemi kunthazi. Sono tiyeni tidumbiskane dankha fumbo ilo lasuzga ŵanthu ŵanandi.
KASI CHIUTA WAKUTIPWELELERA PANJI NGWANKHAZA?
6. Chifukwa wuli ŵanthu ŵanyake ŵakughanaghana kuti Chiuta wakuŵikako mahara yayi ku masuzgo ghithu?
6 Ŵanthu ŵanandi ŵakuwona kuti Chiuta wakuŵikako mahara yayi ku masuzgo ghithu. Iwo ŵakuti Chiuta waŵikengeko mahara, mphanyi vinthu viheni vikuchitika yayi mu charu. Mu charu muli nkhondo, ŵanthu ŵakutinkhana, ndipo viheni vili palipose. Ŵanthu ŵakulwara, kusuzgika, na kufwa. Lekani ŵanthu ŵanyake ŵakufumba kuti, ‘Para Chiuta wakuŵikako mahara ku masuzgo ghithu, chifukwa wuli wakulekeska yayi vinthu ivi?’
7. (a) Kasi ŵaliska ŵa matchalitchi ŵakuyowoya vichi? Ndipo ivi vyapangiska ŵanthu kughanaghana vichi? (b) Chifukwa wuli tingagomezga kuti ni Chiuta yayi wakupangiska masuzgo?
7 Nyengo zinyake ŵaliska ŵa matchalitchi ndiwo ŵakupangiska ŵanthu kughanaghana kuti Chiuta ngwankhaza. Para chinthu chiheni chachitika, ŵakuti ni khumbo la Chiuta. Ŵakuti wakalemberathu kuti vizamuchitika. Apa ndikuti ŵakunena Chiuta kuti ndiyo wakupangiska viheni. Kweni Baibolo likuti ni Chiuta yayi uyo wakupangiska vinthu viheni. Lemba la Yakobe 1:13 likutiphalira kuti Chiuta wakuyezga munthu na vinthu viheni yayi. Likuti: “Para munthu wakuyezgeka, waleke kuyowoya kuti: ‘Nkhuyezgeka na Chiuta.’ Pakuti Chiuta wangayezgeka na vinthu viheni yayi, ndipo iyo wakuyezga munthu na vinthu viheni yayi.” Lemba ili likung’anamura kuti nangauli Chiuta wakulekeska yayi vinthu viheni, kweni ndiyo yayi wakupangiska vinthu ivi. (Ŵerengani Yobu 34:10-12.) Tiyeni tiwone chiyelezgero.
8, 9. Chifukwa wuli chingaŵa chambura mahara kuyowoya kuti Chiuta ndiyo wakupangiska masuzgo? Yowoyani chiyelezgero.
8 Tiyelezgere kuti mwana munyamata wakukhala na adada ŵake pa nyumba. Adada ŵake ŵakumutemwa chomene ndipo ŵamusambizga umo wangachitira vinthu mwamahara. Pamanyuma mwana uyu wakugalukira adada ŵake na kuwukapo pa nyumba. Wakwamba kuchita vinthu viheni chomene na kunjira mu masuzgo. Kasi mungati adada ŵake ndiwo ŵapangiska masuzgo pakuti ŵakamukanizga yayi kufumapo pa nyumba? Yayi. (Luka 15:11-13) Vikuyana waka na umo Chiuta wachitira. Para ŵanthu ŵakukhumba kugaluka na kuchita vinthu viheni, Chiuta wakuŵachichizga yayi kuti ŵaleke. Lekani para viheni vyachitika, tikwenera kukumbuka kuti ni Chiuta yayi wapangiska. Chingaŵa chambura mahara kunena Chiuta.
9 Chiuta wali na chifukwa chakupulikikwa icho wakulekera kukanizga ŵanthu kuti ŵachitenge vinthu viheni. Mu Mutu 11 muzamusambira ivyo Baibolo likuyowoya pa nkhani iyi. Manyani kuti Chiuta wakutitemwa ndipo tileke kughanaghana kuti ndiyo wakupangiska masuzgo ghithu. Nakuti ndiyo pera wangawuskapo masuzgo agha.—Yesaya 33:2.
10. Chifukwa wuli tikugomezga kuti Chiuta wazamuwezgerapo vinthu vyose ivyo ŵanthu ŵaheni ŵananga?
10 Chiuta ni mutuŵa. (Yesaya 6:3) Chilichose icho wakuchita ntchituŵa kweniso ntchiwemi. Lekani tikumugomezga chomene. Ŵanthu tingaŵagomezga chomene yayi. Chifukwa nyengo zinyake ŵakuchita vinthu viheni. Nanga ni ŵanthu ŵamazaza awo ŵakuti mbakugomezgeka, ŵalije nkhongono zakuwuskirapo viheni ivyo ŵanthu ŵaheni ŵakuchita. Palije munthu uyo wali na nkhongono nga ni Chiuta. Chiuta wali na nkhongono chomene ndipo wazamuwezgerapo vyose ivyo ŵanthu ŵaheni ŵananga. Chiuta wazamuwuskapo viheni ivi ndipo vizamuŵakoso yayi.—Ŵerengani Salimo 37:9-11.
KASI CHIUTA WAKUJIPULIKA WULI PARA ŴANTHU ŴAKUSUZGIKA?
11. Kasi Chiuta wakujipulika wuli para tikusuzgika?
11 Kasi Chiuta wakujipulika wuli para wakuwona vinthu viheni ivyo vikuchitika mu charu na ivyo vikumuchitikirani? Baibolo likutiphalira kuti Chiuta “wakutemwa urunji.” (Salimo 37:28) Chiuta wakumanya icho ntchiweni na chiheni. Wakukwenyelera para ŵanthu ŵakusuzgika. Baibolo likutiphalira kuti Chiuta “wakakwenyelera mu mtima wake” chifukwa cha viheni ivyo vikachitika mu nyengo yakale. (Genizesi 6:5, 6) Chiuta wandasinthe. (Malaki 3:6) Baibolo likutiphalira kuti Chiuta wakutipwelelera.—Ŵerengani 1 Petrosi 5:7.
12, 13. (a) Chifukwa wuli tikutemwa ŵanyithu? Kasi tikujipulika wuli para tikuwona vinthu viheni ivyo vikuchitika mu charu? (b) Chifukwa wuli tikugomezga kuti Chiuta wazamuwuskapo nadi masuzgo na vinthu viheni ivyo vikuchitika mu charu?
12 Baibolo likutiphaliraso kuti Chiuta wali kutilenga mu chikozgo chake. (Genizesi 1:26) Ichi chikung’anamura kuti wali kutipako mikhaliro yiwemi iyo wali nayo. Para imwe mukukwenyelera kuwona ŵanthu ŵambura mulandu ŵakusuzgika, manyani kuti Chiuta ndiyo wakukwenyelera chomene. Kasi tikumanya wuli?
13 Baibolo likutiphalira kuti “Chiuta ntchitemwa.” (1 Yohane 4:8) Chilichose icho Chiuta wakuchita, wakuchita chifukwa cha chitemwa. Tili na chitemwa chifukwa Chiuta ntchitemwa. Imwe muŵenge kuti muli na nkhongono zakuwuskirapo masuzgo agha, kasi mphanyi mwawuskapo? Enya, chifukwa mukutemwa ŵanthu. Chiuta ke? Chiuta wazamumazga masuzgo ghose na viheni ivyo vikuchitika chifukwa wakutitemwa ndipo wali na nkhongono. Ivyo Chiuta walayizga kukwambilira kwa buku lino vizamuchitika nadi. Ndipo vyose ivyo Chiuta wali kulayizga vizamuchitika nadi. Kweni kuti mugomezge kuti Chiuta wazamuchita nadi ivyo walayizga, mukwenera kumumanya makora.
CHIUTA WAKUKHUMBA KUTI MUMUMANYE
14. Kasi zina la Chiuta ni njani? Ndipo chifukwa wuli tikwenera kulizunura?
14 Para mukukhumba kuti muŵe paubwezi na munthu munyake, kasi mukumuphalira dankha vichi? Mukumuphalira dankha zina linu. Kasi Chiuta wali na zina? Matchalitchi ghanandi ghakuyowoya kuti zina lake ni “Chiuta” panji “Fumu.” Kweni agha ni mazina ghake ghenecho yayi. Ni mazina waka ghantchindi panji kuti ghaudindo, nga ni umo tikuyowoyera kuti “fumu” panji “pulezidenti.” Chiuta watiphalira kuti zina lake ni Yehova. Lemba la Salimo 83:18 likuti: “Ŵanthu ŵamanye kuti imwe, mwaŵeneimwe zina linu ni Yehova, ndimwe mwekha Wapachanya Nkhanira pa charu chose chapasi.” Awo ŵakalemba Baibolo ŵakazunuranga na kugwiliskira ntchito zina la Chiuta. Yehova wakukhumba kuti mulimanyenge zina lake na kulizunura. Chiuta wakumuphalirani zina lake kuti muŵe nayo paubwezi.
15. Kasi zina lakuti Yehova likung’anamura vichi?
15 Zina la Chiuta lakuti Yehova lili na ng’anamuro. Likung’anamura kuti Chiuta wangafiska layizgo lake lililose ilo wayowoya ndipo wangachita chilichose icho wakukhumba. Palije icho chingatondeska Chiuta kuchita icho wakukhumba. Yehova pera ndiyo wangachemeka na zina ili. *
16, 17. Kasi mazina agha ghakung’anamura vichi: (a) “Wankhongonozose”? (b) “Themba lamuyirayira”? (c) “Mlengi”?
16 Tanguŵerenga pa Salimo 83:18 kuti Yehova yekha ndiyo “Wapachanya Nkhanira.” Kweniso lemba la Chivumbuzi 15:3 likuti: “Yikuru na yakuzizwiska ni milimo yinu, Yehova Chiuta, Wankhongonozose. Imwe Themba lamuyirayira, nthowa zinu ni zaurunji na zaunenesko.” Kasi zina lakuti “Wankhongonozose” likung’anamura vichi? Likung’anamura kuti Yehova ngwankhongono chomene kuluska waliyose kweniso chilichose. Ndipo zina lakuti “Themba lamuyirayira” likung’anamura kuti Yehova wakaŵako, waliko, ndipo wazamuŵako. Lemba la Salimo 90:2 likuti Chiuta wali kuŵako kufuma ku muyirayira m’paka muyirayira. Yehova ngwapadera nadi, asi nthena?
17 Yehova yekha ndiyo Mlengi. Lemba la Chivumbuzi 4:11 likuti: “Ndimwe ŵakwenelera Yehova Chiuta withu, kupokera uchindami, ntchindi na nkhongono, chifukwa mukalenga vinthu vyose, ndipo chifukwa cha khumbo linu vikaŵako ndipo vikalengeka.” Chilichose icho mungaghanaghanira, kwali mbangelo awo ŵali kuchanya, kwali ni nyenyezi, kwali ni vipambi, kwali ni somba izo zili mu milonga na nyanja, vyose ivi ni Yehova wali kulenga.
KASI MUNGAŴA PAUBWEZI NA CHIUTA?
18. Chifukwa wuli ŵanthu ŵanyake ŵakughanaghana kuti ŵangaŵa yayi paubwezi na Chiuta? Kasi Baibolo likusambizga vichi?
18 Ŵanthu ŵanyake para ŵasambira umo Yehova waliri, ŵakumuwopa. Ŵakuti, ‘Pakuti Chiuta ngwankhongono, ngwapachanya chomene, ndiposo wali kutali chomene, kasi wangaŵa wuli paubwezi na ine?’ Kweni kasi Chiuta wakukhumba kuti tighanaghanenge nthena? Yayi. Yehova wakukhumba kuŵa nase paubwezi. Baibolo likuti: “Wali kutali yayi na waliyose wa ise.” (Milimo 17:27) Chiuta wakukhumba kuti ise tisendelere kwa iyo ndipo wakulayizga kuti: “Wasendelerenge kwa imwe.”—Yakobe 4:8.
19. (a) Kasi mungachita wuli kuti muŵe paubwezi na Chiuta? (b) Kasi ni mikhaliro wuli ya Chiuta iyo imwe yikumukondweskani chomene?
19 Kasi mungachita wuli kuti muŵe paubwezi na Chiuta? Yesu wakati: “Kuti ŵaŵe na umoyo wamuyirayira, ŵakwenera kumumanyani imwe Chiuta waunenesko yekha, ndiposo Yesu Khristu, uyo mukamutuma.” (Yohane 17:3) Para mulutilirenge kusambira Baibolo mumumanyenge makora Yehova na Yesu. Ndipo muzamusanga umoyo wamuyirayira. Tasambira kale kuti “Chiuta ntchitemwa.” (1 Yohane 4:16) Kweni Yehova waliso na mikhaliro yinyake yiwemi chomene. Baibolo likuti Yehova ni “Chiuta walusungu na wachiwuravi, wakukalipa luŵiro chara na wakuzara na chitemwa, na unenesko.” (Ekisodo 34:6) Yehova ‘ni muwemi, ndipo ngwakunozgeka kugowokera.’ (Salimo 86:5) Chiuta wakuzikira ndipo ngwakugomezgeka. (2 Petrosi 3:9; Chivumbuzi 15:4) Para mulutilirenge kusambira Baibolo, muwonenge umo Yehova wakulongolera mikhaliro yiwemi iyi.
20-22. (a) Pakuti Chiuta tikumuwona yayi, kasi wangaŵa wuli mubwezi withu? (b) Kasi mungachita wuli para ŵanthu ŵanyake ŵakumukanizgani kusambira Baibolo?
20 Kasi vingachitika kuti muŵe paubwezi na Chiuta uku mukumuwona yayi? (Yohane 1:18; 4:24; 1 Timote 1:17) Para musambirenge za iyo mu Baibolo, mumumanyenge makora chomene. (Salimo 27:4; Ŵaroma 1:20) Para mwamumanya makora Yehova, mwambenge kumutemwa chomene ndiposo muŵenge nayo paubwezi.
21 Mumanyenge kuti Yehova ni Dada withu. (Mateyu 6:9) Wali kutipa umoyo ndipo wakukhumba kuti tikondwenge nawo. Ivi ndivyo dada waliyose wakukhumbira ŵana ŵake. (Salimo 36:9) Kweniso Baibolo likusambizga kuti mungaŵa ŵabwezi ŵa Yehova. (Yakobe 2:23) Yehova, Mlengi wa vyose, wakukhumba kuti muŵe ŵabwezi ŵake.
22 Ŵanthu ŵanyake ŵangamukanizgani kusambira Baibolo. Ŵangawopa kuti musinthenge tchalitchi linu. Kweni lekani kuzomerezga munthu waliyose kumutondeskani kuti muŵe paubwezi na Chiuta. Palije mubwezi muwemi uyo mungaŵa nayo kuluska Yehova.
23, 24. (a) Chifukwa wuli mukwenera kulutilira kufumba mafumbo? (b) Kasi mu mutu 2, tizamusambira vichi?
23 Apo mukusambira Baibolo, paŵenge vinthu vinyake ivyo mupulikiskenge yayi. Mungawopanga yayi kufumba panji kupempha wovwiri. Yesu wakati ntchiwemi kujiyuyura nga mbana ŵachoko. (Mateyu 18:2-4) Ŵana ŵakufumba mafumbo ghanandi. Chiuta wakukhumba kuti mumanye mazgoro. Ipo ŵikanipo mtima kusambira Baibolo kuti musimikizge kuti ivyo mukusambira ni vyaunenesko.—Ŵerengani Milimo 17:11.
24 Nthowa yiwemi chomene yakuti timumanyire Yehova nkhusambira Baibolo. Mu mutu 2, tizamusambira chifukwa icho Baibolo likupambanirana na mabuku ghanyake ghose.
^ ndime 15 Para mu Baibolo linu mulije zina lakuti Yehova panji mukukhumba kumanya vinandi pa nkhani ya ng’anamuro na umo mungazunulira zina la Chiuta, wonani Mazgu Ghakuumaliro 1.
Manyani Vinandi
Kasi Chiuta Wali na Zina?
Chiuta wali na mazina ghanandi gha udindo, iyo ni Chiuta Wankhongonozose, Mlengi na Fumu. Kweni zina la Chiuta likusangika m’malo ghakukwana 7,000 mu Baibolo.


text: 29 Agha ni mazgu gha phangano ilo Yehova wakaphalira Mozesi kuti wachite na Ŵaisrayeli mu charu cha Mowabu, padera pa phangano ilo wakachita nawo mu Horebu.+2 Mozesi wakachema Ŵaisrayeli wose, wakati kwa iwo: “Mukawona vyose ivyo Yehova wakachita pamaso pinu mu charu cha Eguputo kwa Farawo, ŵateŵeti ŵake wose, na charu chake chose.+3 Maso ghinu ghakawona vyeruzgo* vikuru, vimanyikwiro vikuru na minthondwe.+4 Kweni Yehova wandamupani mtima wakupulikiska, maso ghakuwonera na makutu ghakupulikira, m’paka muhanya uno.+5 ‘Nkhamulongozgani mu mapopa vyaka 40,+ malaya ghinu ghakamara chara, vilyato vinu navyo vikamara chara.+6 Mukarya chara chingwa, nanga nkhumwa vinyo panji chakumwa chakuloŵezga, mwakuti mumanye kuti ine ndine Yehova Chiuta winu.’7 Paumaliro mukafika mu malo ghano, ndipo Sihoni themba la Heshiboni+ na Ogi themba la Bashani+ ŵakiza kuti ŵarwe nase nkhondo, kweni tikaŵathereska.+8 Tikatora charu chawo na kuchipeleka ku Ŵarubeni, Ŵagadi, na ku hafu ya fuko la Ŵamanase kuŵa chiharo chawo.+9 Ntheura, sungani mazgu gha phangano ili na kughachita, kuti vyose ivyo mukuchita vimwenderani makora.+10 “Mose mwimilira pamaso pa Yehova Chiuta winu muhanya uno, kwambira ŵalongozgi ŵa mafuko ghinu, ŵalara ŵinu, ŵakuru ŵinu, mwanalume waliyose wa Israyeli,11 ŵana ŵinu, ŵawoli ŵinu,+ na mulendo+ uyo wakukhala mukati mu msasa winu, kwambira uyo wakumuthenyerani nkhuni m’paka uyo wakumutekerani maji.12 Mwimilira pano kuti munjire mu phangano na Yehova Chiuta winu na mu chilapo chake, ivyo Yehova Chiuta winu wakuchita namwe muhanya uno.+13 Wachita nthena kuti wamwimikani muhanya uno kuti muŵenge ŵanthu ŵake+ ndipo iyo waŵenge Chiuta winu,+ nga umo wamulayizgirani kweniso nga umo wakalapira ku ŵasekuru ŵinu, Abrahamu,+ Yisake,+ na Yakhobe.+14 “Sono phangano ili na chilapo ichi nkhuchita na imwe pera chara.15 Kweni nkhuchita na awo ŵimilira nase pano pamaso pa Yehova Chiuta withu muhanya uno, na awo ŵali nase pano chara muhanya uno.16 (Pakuti mukumanya makora umo tikakhaliranga mu charu cha Eguputo na umo tikajumphira mu mitundu yinandi pa ulendo withu.+17 Ndipo mukawonanga maunyankhasi ghawo na vikozgo vyawo vyakuseluska+ vya makuni, malibwe, siliva, na golide, ivyo vikaŵa pakati pawo.)18 Muchenjere kuti paŵavye mwanalume, mwanakazi, mbumba, panji fuko, awo mitima yawo yapatukako muhanya uno kwa Yehova Chiuta withu na kwamba kuteŵetera ŵachiuta ŵa mitundu iyi.+ Kweniso muchenjere kuti paŵavye msisi pakati pinu wakupambika vipambi vyakukoma na nkhalikali.*+19 “Usange munyake wapulika mazgu gha chilapo ichi, ndipo wakujithumbwa mu mtima wake kuti: ‘Niŵenge pa mtende, nangauli nkhukosera kwenda mu nthowa za mtima wane,’ uku wakunanga chilichose* icho chili mu nthowa yake,20 Yehova wamugowokerenge chara.+ Kweni ukali wa Yehova ugolerenge pa munthu uyo, ndipo nthembo zose izo zalembeka mu buku ili zizenge nadi pa iyo,+ nakuti Yehova wasisitenge zina lake pasi pa mtambo.21 Yehova wamupatulirenge ku soka, kumufumiskamo mu mafuko ghose gha Israyeli kuyana na nthembo zose za phangano izo zalembeka mu buku ili la Dango.22 “Miwiro yakunthazi ya ŵana ŵinu na mulendo wakufuma ku charu chakutali ŵazamuwona masoka gha charu icho, nthenda izo Yehova wakhizgira pa charu icho,23 sulefure, mchere, na kotcha, mwakuti mu charu chose kanthu kamuseŵekamo chara nesi kuphukamo, nanga ni vyakumera vyamumeramo chara, nga umo yikapankhukira misumba ya Sodomu na Gomora,+ Adima na Zeboyimu,+ iyo Yehova wakayipankhura chifukwa cha ukali na kutukutwa kwake.24 Penepapo iwo na mitundu yose ŵamuti: ‘Kasi Yehova wakachitirachi nthena na charu ichi?+ Kasi chikachitika ntchivichi kuti ukali ukuru uwu ugolere?’25 Ndipo ŵamuti: ‘Chifukwa ŵakataya phangano la Yehova,+ Chiuta wa ŵasekuru ŵawo, ilo wakapangana nawo apo wakaŵafumiska mu charu cha Eguputo.+26 Ŵakaluta na kukateŵetera ŵachiuta ŵanyake na kuŵasindamira, ŵachiuta awo ŵakaŵamanya chara na awo wakaŵazomerezga chara kuti ŵaŵasopenge.*+27 Ntheura ukali wakugolera wa Yehova ukiza pa charu ichi, wakakhizgira nthembo zose izo zalembeka mu buku ili.+28 Yehova wakazura na ukali, kutukutwa na kukwiya, ndipo wakaŵazgura mu charu chawo,+ wakaŵaponya mu charu chinyake, uko ŵakukhala mazuŵa ghano.’+29 “Vinthu vyakubisika ni vya Yehova Chiuta withu,+ kweni vinthu vyakuvumbukwa ni vithu na ŵana ŵithu muyirayira, mwakuti tichite mazgu ghose gha Dango ili.+


text:
MUTU 130
Ŵakamupeleka Yesu na Kumukoma
MATEYU 27:31, 32 MARIKO 15:20, 21 LUKA 23:24-31 YOHANE 19:6-17
PILATO WAKAKHUMBA KUFWATURA YESU
YESU ŴAKAMUPA CHILANGO, ŴAKALUTA NAYO KUKAMUKOMA
Yesu ŵakamuchitira nkhaza na kumunyoza. Pilato wakakhumbanga kumufwatura, kweni ŵalara ŵa ŵasofi na ŵanyawo ŵakakosera kuti wakomeke. Icho iwo ŵakakhumbanga ntchakuti Yesu wakomeke mbwenu. Ŵakachemerezga kuti: “Wapayikike! Wapayikike!” Pilato wakati: “Mutorani mwekha na kumupayika, pakuti nkhusangamo kafukwa chara mwa munthu uyu.”—Yohane 19:6.
Ŵayuda ŵakati Yesu wakwenera kufwa pa vifukwa vya ndyali. Kweni Pilato wakawona kuti ivyo ŵakayowoyanga vikaŵa vyambura kupulikikwa. Kweni wuli pa vifukwa vya chisopa? Ŵakayowoyaso mulandu wa kuyuyura Chiuta uwo ŵakamupa pamaso pa Sanihedirini usiku. Iwo ŵakati: “Tili na dango, ndipo mwakuyana na dango ili wakwenera kufwa, chifukwa wakujizgora yekha mwana wa Chiuta.” (Yohane 19:7) Mulandu uwu ukaŵa wachilendo kwa Pilato.
Wakaweleraso mu nyumba yake, wakayezga kupenja nthowa kuti wamufwature Yesu. Wakakhumbanga kumufwatura chifukwa chakuti Yesu ŵakaŵa kuti ŵamusuzga chomene kweniso chifukwa chakuti muwoli wa Pilato nayo wakalota vya Yesu. (Mateyu 27:19) Kweni wuli pakuyowoya vya mulandu uphya uwo Ŵayuda ŵakiza nawo, wakuti Yesu ni “mwana wa Chiuta”? Pilato wakamanyanga kuti Yesu wakaŵa wa ku Galileya. (Luka 23:5-7) Kweni wakafumba Yesu kuti: “Kasi wafuma nkhu?” (Yohane 19:9) Kasi vingaŵa kuti Pilato wakakhumbanga kumanya usange Yesu wakaŵako kale ndipo panji wakaŵa wakufuma kwa Chiuta?
Pilato wakapulika kwa Yesu kuti iyo ni themba, kweni kuti waka Ufumu wake ngwa charu ichi chara. Yesu wakakhumba yayi kuti wayowoyeso vinthu ivyo wakayowoya, ntheura wakakhala waka chete. Pakuti wakamuzgora yayi, Pilato wakawona nga kuti Yesu wamudelera, ntheura wakati kwa iyo: “Kasi ukukana kuyowoya na ine? Kasi ukumanya chara kuti nili na mazaza kukufwatura ndiposo nili na mazaza kukupayika?”—Yohane 19:10.
Yesu wakayowoya waka kuti: “Mulekenge kupika mazaza ghakufuma kuchanya mphanyi mulije nkhongono pa ine. Lekani uyo wanipeleka kwa imwe wali na kwananga kukuru.” (Yohane 19:11) Apa Yesu wakwenera kuti wakanenanga munthu yumoza pera yayi. Kweni wakang’anamuranga kuti Kayafa, ŵanyake, na Yudasi Isikariyoti ŵali na mulandu ukuru kuluska Pilato.
Pilato wakazizwa na umo Yesu wakafwasira kweniso umo wakayowoyeranga. Ntheura wakaŵa na wofi ndipo wakamanya kuti Yesu wakwenera kuti wali kufuma kwa Chiuta. Pilato wakayezgaso kuti wamufwature. Kweni Ŵayuda ŵakizaso na fundo yinyake iyo yikamofya Pilato. Ŵakati: “Usange mumufwaturenge munthu uyu, mbwe ndimwe mubwezi wa Kesare chara. Munthu waliyose uyo wakujizgora yekha kuŵa themba wakuwukira Kesare.”—Yohane 19:12.
Kazembe yura wakamufumiskiraso kuwaro Yesu, ndipo wakati wakhala pa chitengo chakweruzgirapo, wakaphalira ŵanthu kuti: “Wonani, Themba linu!” Kweni Ŵayuda ŵakakhumba chara kuthera, ŵakachemerezga kuti: “Muwuskanipo! Muwuskanipo! Wapayikike!” Pilato wakati: “Kasi nipayike themba linu?” Ŵayuda ŵakatinkhanga chomene kuŵa pasi pa Ŵaroma, kweni ŵalara ŵa ŵasembe ŵakati: “Tilije themba kweni Kesare pera.”—Yohane 19:14, 15.
Pilato wakathera, wakendera maghanoghano gha Ŵayuda, ndipo wakapeleka Yesu kuti wakomeke. Ŵasilikari ŵakamuvura Yesu chakuvwara chitchesamu na kumuvwalika malaya ghake ghakuwaro. Apo ŵakalutanga nayo kukamukoma, ŵakamuyeghiska khuni lakuti ŵakamupayikepo.
Ivi vikachitikanga mulenji pa Chinkhondi, Nisani 14. Yesu wakaŵa kuti wandagonepo tulo kufuma waka pa Chinayi mulenji ndipo ŵakamutombozga mu nthowa izi na izi. Apo wakaguguzikanga na khuni lizito ilo wakanyamura, Yesu nkhongono zikamumalira. Ntheura ŵasilikari ŵakatuma munthu munyake uyo wakajumphanga kuti wayeghe khuni lira kuya nalo ku malo ghakukomerapo. Munthu yura wakaŵa Simoni wakufuma ku Kurene ku Africa. Ŵanthu ŵanandi ŵakalondezganga, ŵanyake ŵakajitimbanga chifukwa cha chitima na kulira pakuwona ivyo vikachitikanga.
Yesu wakayowoya na ŵanakazi awo ŵakaliranga, wakati: “Ŵana ŵasungwana ŵa Yerusalemu, lekani kulilira ine. Mujililire mwekha na ŵana ŵinu, chifukwa wonani, mazuŵa ghakwiza agho ŵanthu ŵazamuti, ‘Ŵakukondwa mbanakazi awo ni vyumba, na nthumbo izo zikababa chara, na mabere agho ghandawonkheskepo!’ Penepapo ŵazamwamba kuyowoya na mapiri, ‘Wirani pa ise!’ ndiposo ku tumapiri, ‘Tibenekelerani!’ Usange ŵakuchita vinthu ivi para khuni ndiŵisi, ntchivichi chizamuchitika para lawomira?”—Luka 23:28-31.
Yesu wakanenanga mtundu wa Ŵayuda. Mtundu wura ukaŵa nga ni khuni ilo likomira kweni lichaliko liŵisi pachoko, chifukwa Yesu wakaŵa penepara kweniso Ŵayuda ŵanyake ŵakagomezga mwa iyo. Para aŵa ŵatolekako ku mtundu uwu, mbwenu paŵenge nga kuti pakhala khuni lakufwa mwauzimu. Pazamuŵa kulira chomene para ŵasilikari ŵa Ŵaroma ŵiza kuzakawukira mtundu wura.
Manyani Vinandi
Sabata Yaumaliro kwa Yesu pa Charu Chapasi (Chigaŵa 2)
Wonani ivyo vikachitika kufuma pa Nisani 12 m’paka Nisani 16, mu 33 C.E.
Yesu Khristu Wakomeka
Kasi Yesu wakambiska vichi pambere wandafwe?


text:
Nkhani Nambara 11: Ciŵingavura Cakwamba
Kasi ukumanya cinthu cakwamba ico Nowa wakacita pamoza na mbumba yake ŵati ŵafuma mu cingalaŵa? Wakapeleka sembe panji cawanangwa kwa Ciuta. Ungamuwona wakucita ici pa cithuzithuzi ico cili pasi apa. Nowa wakapeleka cawanangwa ca nyama, kuwonga Ciuta cifukwa ca kuponoska mbumba yake ku cigumula.
Kasi ukughanaghana kuti Yehova wakakondwa na cawanangwa ici? Enya, wakakondwa naco. Ndico cifukwa cake wakalayizga Nowa kuti waparanyengeso caru cara na cigumula.
Mwambura kucedwa caru cikawomira, ndipo Nowa na mbumba yake ŵakayamba umoyo wuphya kuwaro kwa cingalaŵa. Ciuta wakaŵatumbika ndipo wakaŵaphalira kuti: ‘Mubabe ŵana ŵanandi. Mwandane mupaka muzuzge caru cose.’
Kweni pamanyuma pake, para ŵanthu ŵakatenge ŵazakapulikenge za cigumula, ŵakatenge ŵazakacitenge wofi kuti cigumula cinyake cingacitikaso. Mwantheura Ciuta wakapeleka cinthu cinyake kuti cikumbuskenge ŵanthu za layizgano lake lakuti waparanyengeso caru na cigumula cara. Kasi ukumanya ico wakapeleka kuti ciŵakumbuskenge? Cikaŵa ciŵingavura.
Ciŵingavura nyengo zinandi cikuwoneka mu mlengalenga para dazi laŵala pamanyuma pakuti vura yaleka kuwa. Viŵingavura vingaŵa na mitundu yinandi yakutowa. Kasi uli kuciwonapo ciŵingavura? Kasi waciwona ico cili pa cithuzithuzi apa?
Ciuta wakati: ‘Nkhulayizga kuti ŵanthu na nyama viparanyikengeso cara na cigumula. Ndipo para ciŵingavura cawoneka, niciwonenge ndipo nikumbukenge layizgano lane.’
Mwantheura para ukuwona ciŵingavura, kasi cikwenera kukukumbuska vici? Layizgano la Ciuta lakuti waparanyengeso caru yayi na cigumula.
Genesis 8:18-22; 9:9-17.
Mafumbo
- Nga ni umo mukuwonera pa cithuzithuzi, kasi cakwamba Nowa wakacitaci wati wafuma mu cingalaŵa?
- Kasi Ciuta wakaphalira Nowa na mbumba yake kuti ŵacite vici cigumula cati camara?
- Kasi Ciuta wakalayizga vici?
- Para tawona ciŵingavura, kasi cikwenera kutikumbuska vici?
Mafumbo ghanyake
- Ŵazgani Genesis 8:18-22.
Ni mwauli umo nase tingapelekera “sungu liwemi” kwa Yehova? (Gen. 8:21; Heb. 13:15, 16)
Kasi Yehova wakumanya vici za mtima wa munthu, ndipo ise tingasambirapo vici? (Gen. 8:21; Mat. 15:18, 19)
- Ŵazgani Genesis 9:9-17.
Kasi ni phangano wuli ilo Yehova wakayowoya pakukhwaskana na vilengiwa vyose vya pa caru? (Gen. 9:10, 11)
Nkhwa utali wuli uwo phangano la ciŵingavura liŵenge likugwira nchito? (Gen. 9:16)


text: 6 Yehova wakayowoyaso na Mozesi kuti:2 “Yowoya na Ŵaisrayeli, uŵaphalire kuti: ‘Usange mwanalume panji mwanakazi wachita chilapo chapadera kuti waŵenge Munaziri*+ kwa Yehova,3 wangamwanga yayi vinyo panji chakumwa chilichose chakuloŵezga. Wangamwanga yayi chinya* cha vinyo panji chinya cha vyakumwa vilivyose vyakuloŵezga+ nanga nkhumwa chakumwa chakufuma ku mpheska. Wangaryanga yayi mpheska, kwali ni ziŵisi panji zakomira.4 Mazuŵa ghose gha Unaziri wake wangaryanga yayi chilichose chakufuma ku mpheska, kwali ni mpheska zambura kuphya panji makantha ghake.5 “‘Chakumetera chingendangako yayi ku mutu+ wake mazuŵa ghose agho wali na chilapo cha Unaziri. Waŵenge wakupatulika, waleke sisi lake likure m’paka mazuŵa agho wali kujipatulira kwa Yehova ghamare.6 Wangizanga kufupi na chitanda yayi mazuŵa ghose agho wajipatulira kwa Yehova.7 Wangajifipiskanga+ yayi, nanga wafwe ni wiske, nyina, mukuru panji munung’una, panji mudumbu wake, chifukwa pa mutu wake pali chimanyikwiro cha Unaziri wake kwa Chiuta.8 “‘Ni mutuŵa kwa Yehova mazuŵa ghose gha Unaziri wake.9 Usange munthu munyake wafwira pafupi na iyo+ mwamabuchi, na kufipiska sisi lake ilo ntchimanyikwiro cha kujipatulira kwake kwa Chiuta,* wamete mutu+ wake pa zuŵa ilo watozgekerenge. Wamete pa zuŵa la 7.10 Pa zuŵa la 8 wize na njiŵa ziŵiri panji viwunda viŵiri kwa wasembe pa mulyango wa chihema chakukumanamo.11 Wasembe wapeleke yimoza kuŵa sembe ya kwananga, yinyake kuŵa sembe yakotcha na kumuphepiskira pa kwananga+ kwake chifukwa cha chitanda. Zuŵa leneliro watuŵiske mutu wake.12 Wajipatulireso kwa Yehova mazuŵa ghanyake gha Unaziri, wize na mberere yanalume ya chaka chimoza kuŵa sembe ya mulandu. Kweni kupenderako yayi mazuŵa ghakwamba ghara chifukwa wakafipiska Unaziri wake.13 “‘Ili ni dango la Munaziri: Para wamalizga mazuŵa gha Unaziri+ wake, watolekere ku mulyango wa chihema chakukumanamo.14 Wapeleke kwa Yehova kamberere kanalume kambura kalema ka chaka chimoza kuŵa sembe yakotcha,+ kamberere kanakazi kambura kalema ka chaka chimoza kuŵa sembe ya kwananga,+ mberere yanalume yambura kalema kuŵa sembe yawenenawene,+15 chihengo cha vibama vyambura nthukumusi vya ufu uwemi wakusazgako mafuta, tuvibama tupepefu twambura nthukumusi twakuphaka mafuta, ndiposo sembe yake ya vyamuminda+ na sembe zake za vyakumwa.+16 Wasembe wize navyo pamaso pa Yehova, wamupelekere sembe ya kwananga na sembe yakotcha.17 Wapeleke mberere yanalume kuŵa sembe yawenenawene kwa Yehova pamoza na chihengo cha vingwa vyambura nthukumusi. Wasembe wapelekeso sembe ya vyamuminda+ na sembe ya chakumwa.18 “‘Munaziri wamete sisi lake ku mutu*+ pa mulyango wa chihema chakukumanamo, watore sisi ilo likamera pa Unaziri wake na kuliponya pa moto kusi kwa sembe yawenenawene.19 Wasembe watore mukhono* wakuphikika+ wa mberere, chibama chimoza chambura nthukumusi mu chihengo, na kachibama kapepefu kambura nthukumusi, waviŵike mu mawoko gha Munaziri para wameta chimanyikwiro cha Unaziri wake.20 Wasembe wavizungunye uku na uko kuŵa sembe yakuzungunya pamaso pa Yehova.+ Ntchinthu chakupatulika chomene cha wasembe pamoza na nganga ya sembe yakuzungunya kweniso chigha cha chigaŵa chakupatulika.+ Pamanyuma Munaziri wangamwa vinyo.21 “‘Ili ni dango la Munaziri+ uyo wachita chilapo: Usange walapa kuti wapelekenge sembe kwa Yehova padera pa ivyo vikukhumbikwa pa Unaziri wake, mbwenu wafiske chilapo chake kuyana na dango la Unaziri wake.’”22 Yehova wakayowoya na Mozesi kuti:23 “Phalira Aroni na ŵana ŵake kuti: ‘Umu ndimo mutumbikirenge+ Ŵaisrayeli. Mutenge:24 “Yehova wamutumbikani+ na kumusungani.25 Yehova wangweluskire chisko chake pa imwe,+ ndipo wamuchitirani lusungu.26 Yehova winuskire chisko chake pa imwe na kumupani mtende.”’+27 Ndipo ŵaŵike zina lane pa Ŵaisrayeli+ kuti niŵatumbike.”+


text:
Kuchita Ivyo Baibolo Likusambizga
Ukuŵa na Nkhongono Zeneko Para Ukuteŵetera Yehova
Vesi limoza la mu Baibolo likamovwira Hércules kusintha nkharo yake na kuŵa wakuzika kweniso walusungu.
Nkhawopanga Chomene Nyifwa!
Zuŵa linyake Yvonne Quarrie wakajifumba kuti, “chifukwa wuli niliko”? Zgoro la fumbo ili likasintha chomene umoyo wake.
Yehova Wanichitira Vinandi Chomene
Apo Crystal wakaŵa mwana, munthu munyake wakamugona kanandi waka. Kasi ntchivichi chikamovwira kuŵa paubwezi na Yehova kweniso kumanya kuti umoyo wake ngwakuzirwa?
Nkhavuka na Nkharo Yane Yawakawaka
Dmitry Korshunov wakaŵa muloŵevu. Kweni wakamba kuŵerenga Baibolo zuŵa lililose. Kasi ntchivichi chikamovwira kuti wasinthe ivyo wakachitanga?
Nkhaŵa Wakujighanaghanira Nekha
Christof Bauer ŵakaŵikapo mtima kuŵazga Baibolo apo wakaŵa paulendo wa pa nyanja. Kasi wakasambira vichi?
Nkhakhorwa na Mazgoro gha mu Baibolo
Mayli Gündel wakaleka kugomezga Chiuta apo adada ŵake ŵakafwa. Kasi vikenda wuli kuti waŵe na chipulikano chanadi kweniso mtende wa mu mtima?


text:
Nkhani Nambara 111: Msepuka uyo Wakasiwanga
O! O! Nchivici cikucitika apa? Kasi msepuka uyo wagona pasi wajipweteka comene? Awona! Yumoza mwa ŵanalume awo ŵakufumira kuwaro kwa nyumba ni Paulosi! Kasi wamuwona Timote apa? Kasi msepuka uyu wanguwa kufuma pa windo?
Enya, ici ndico cacitika. Paulosi wakayowoyanga nkhani ku ŵasambiri mu Tirowa. Wakamanya kuti wawonanenge nawo yayi kwa nyengo yitali cifukwa namacero ghake wakeneranga kuluta ku malo ghanyake. Antheura wakalutizga kuyowoya nkhani mupaka pakati pa usiku.
Msepuka uyu, uyo zina lake ni Yutuko, wakakhala pafupi na windo ndipo wakasiwanga. Wakasondomoka kufuma pa windo la nyumba yakudikanya yacitatu ndipo wakawa pasi dweku! Nawe ungawona kuti ndico cifukwa cake ŵanthu mbacitima comene apa. Apo ŵanalume ŵakamunyamura msepuka uyu, ŵakamusanga nadi umo ŵakaghanaghaniranga. Wakafwa!
Apo Paulosi wakawona kuti msepuka wafwa, wakasindama pa iyo na kumukumbatira. Pamanyuma pake wakati: ‘Kudandaura yayi. Wali makora!’ Ndimo viliri nadi! Cakuziziswa cacitika! Paulosi wakawukiska msepuka ku nyifwa! Ŵanthu wose awo ŵalipo mbacimwemwe comene.
Pamanyuma pake ŵakalutaso pa nyumba yapacanya iyo ŵanguŵamo kuti ŵakarye cakurya. Paulosi wakalutizga kuyowoya nkhani mupaka kukaca. Nchakuwonekerathu kuti Yutuko wakasiwangaso yayi! Pamanyuma pake Paulosi, Timote na awo ŵakaŵa nawo pa ulendo ŵakakwera ngaraŵa. Kasi ukumanya uko ŵakaluta?
Paulosi wakamalizga ulendo wake wacitatu wa kupharazga ndipo wakaŵa pa ulendo kuwelera kukwake. Pa ulendo uwu, Paulosi wakakhala vilimika vitatu mu msumba wa Efeso. Ulendo uwu ukaŵa utali comene kuluska waciŵiri.
Ngaraŵa yikati yanyamuka ku Tirowa, yikima kwa nyengo yicoko waka pa Mileto. Pakuti msumba wa Efeso ukaŵa kutari yayi na Mileto, Paulosi wakatuma uthenga kuti ŵalara ŵa mpingo wa mu Efeso ŵize ku Mileto kuti wazakayowoye nawo kwaumaliro. Nyengo yikati yalutapo, ngaraŵa yikanyamuka, ndipo ŵakaŵa na citima comene kuwona Paulosi wakuluta!
Paumaliro pake ngaraŵa yikafika ku Kesareya. Peneapo Paulosi wakakhalanga mu nyumba ya musambiri Filipu, nchimi Agabo yikacenjezga Paulosi. Yikayowoya kuti Paulosi wazamukakika para wangaluta ku Yerusalemu. Vinthu vikacitika ndendende umo nchimi yikayowoyera. Pamanyuma pake, wati wakhala mu jere vilimika viŵiri mu Kesareya, Paulosi wakatumizgika ku Roma kuti wakeruzgike na Kesare, muwusi wa Roma. Tiye tiwone ico cikacitika apo wakalutanga ku Roma.
Milimo cipaturo 19 mupaka 26.
Mafumbo
- Pa cithuzithuzi apa, kasi musepuka uyo wagona pasi ni njani, ndipo nchivici ico camucitikira?
- Kasi Petrosi wakacitaci apo wakawona kuti msepuka wafwa?
- Kasi Paulosi, Timote, na awo ŵakaŵa nawo ŵakalutanga nkhu, ndipo nchivici ico cikacitika apo ŵakapumura pa Mileto?
- Kasi nchimi Agabo yikamucenjezgaci Paulosi, ndipo ni vici ivyo vikacitika nga ni umo nchimi yikayowoyera?
Mafumbo ghanyake
- Ŵazgani Milimo 20:7-38.
Kasi tingacita wuli kuti tilutilire kuŵa ‘ŵambura cifukwa ca ndopa za wose,’ mwakuyana na mazgu gha Paulosi agho ghali kulembeka pa Milimo 20:26.27? (Ezek. 33:8; Mil. 18:6, 7)
Cifukwa wuli ŵalara ŵa mpingo ŵakwenera ‘kukoreska mazgu ghakugomezgeka’ para ŵakusambizga? (Mil. 20:17, 29, 30; Tito 1:7-9; 2 Tim. 1:13)
- Ŵazgani Milimo 26:24-32.
Pakuŵa Muroma, kasi Paulosi wakacita wuli kuti wafiske nchito yake ya kupharazga makani ghawemi iyo wakapika na Yesu? (Mil. 9:15; 16:37, 38; 25:11, 12; 26:32; Luka 21:12, 13)


text:
UMOYO WACHIKHRISTU
Uwu Ndiwo Umoyo
Ŵachinyamata ndiwo ŵangachita vinandi mu gulu la Yehova. Wonelerani vidiyo ya mutu wakuti Uwu Ndiwo Umoyo kuti muwone umo Cameron wakasankhira vinthu mwamahara apo wakaŵa muwukirano. Kufuma apo, dumbiskanani mafumbo agho ghali pasi apa. (Kuti musange vidiyo iyi, lutani pa jw.org/tum, ndipo wonani pa IVYO BAIBOLO LIKUSAMBIZGA › ŴANYAMATA NA ŴASUNGWANA.)
Kasi chakuzirwa chomene kwa Cameron ntchivichi?
Kasi mphawuli apo wakakhumba kusazgirako uteŵeti wake? Ndipo chifukwa wuli?
Kasi wakanozgekera wuli kuti wakateŵetere ku charu icho ŵapharazgi mbachoko?
Kasi Cameron wakakumana na masuzgo wuli apo wakateŵeteranga ku charu chinyake?
Kasi pakuŵa uwemi wuli para tikuteŵetera ku malo ghachilendo?
Kasi Cameron wakatumbikika wuli?
Chifukwa wuli ntchiwemi chomene kuteŵetera Yehova?
Kasi ŵachinyamata ŵali na mwaŵi wuli mu gulu la Yehova?


text:
Seputembala 5-11
SALIMO 119
Sumu 48 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Yendani mu Dango la Yehova”: (Mamin. 10)
Sa 119:1-8—Kuti munthu waŵe wakukondwa nadi wakwenera kwenda mu dango la Chiuta (w05 5/1 peji 3 ndime 3-4)
Sa 119:33-40—Mazgu gha Chiuta ghakutovwira kuti tiŵenge na chikanga para takumana na viyezgo (w05 5/1 peji 6 ndime 12)
Sa 119:41-48—Usange taghamanya makora Mazgu gha Chiuta tiŵenge na chikanga pakupharazga (w05 5/1 peji 6 ndime 13-14)
-
Ivyo Tasambira: (Mamin. 8)
Sa 119:71—Kasi kusuzgika kuli na uwemi wuli? (w06 10/1 peji 30 ndime 4)
Sa 119:96—Kasi mazgu ghakuti “nawona kuti chose icho ntchakufikapo chili na chigoti” ghakung’anamurachi? (w06 10/1 peji 30 ndime 5)
Kasi ivyo nasambira pakuŵerenga Baibolo sabata iyi, vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo zinganovwira pakupharazga?
-
Kuŵerenga Baibolo: (Mamin. 4 panji kuchepera apa) Sa 119:73-93
PHARAZGANI MWALUSO
Umo Tingapharazgira Mwezi Uno: (Mamin. 15) Kudumbiskana. Longorani tumavidiyo, ndipo pamanyuma pa kavidiyo kalikose dumbiskanani ivyo tikusambirapo. Chiskani ŵapharazgi kuti ŵalembenge masachizgo ghawo gha umo ŵangapharazgira.
UMOYO WACHIKHRISTU
Sumu 69
“Usange Mwana Ndiyo Watipokelera”: (Mamin. 5) Nkhani.
Ivyo Vikukhumbikwa pa Mpingo: (Mamin. 10) Usange mwakhumba, mungadumbiskana ivyo tikusambirapo mu Buku Lapachaka. (yb16 peji 59-62)
Sambiro la Baibolo la Mpingo: (Mamin. 30) ia mutu 6 ndime 1-14
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 13 na Lurombo


text: 11 Yehova wakati kwa Mozesi na Aroni:2 “Phalirani Ŵaisrayeli kuti: ‘Vyamoyo vya malundi ghanayi ivyo mungarya+ ni ivi:3 Mungarya chinyama chose icho chikandiro chake ntchakugaŵikana ndipo chili na mwanya pakati, kweniso icho chikubyokora na kusumbaso.*4 “‘Kweni vinyama ivyo mungaryanga yayi pa ivyo vikubyokora na kusumbaso panji ivyo chikandiro chake ntchakugaŵikana, ni ivi: ngamila, pakuti yikubyokora na kusumbaso kweni chikandiro chake ntchambura kugaŵikana. Njakufipirwa kwa imwe.+5 Mphyayi,+ chifukwa yikubyokora na kusumbaso, kweni chikandiro chake ntchambura kugaŵikana. Njakufipirwa kwa imwe.6 Kalulu, chifukwa wakubyokora na kusumbaso, kweni chikandiro chake ntchambura kugaŵikana. Ngwakufipirwa kwa imwe.7 Nkhumba,+ chifukwa chikandiro chake ntchakugaŵikana ndipo chili na mwanya pakati, kweni yikubyokora na kusumbaso yayi. Njakufipirwa kwa imwe.8 Mungaryanga yayi nyama ya ivi panji kuvikhwaska para vyafwa. Ni vyakufipirwa kwa imwe.+9 “‘Vya mu maji ivyo mungarya ni ivi: Mungarya+ chilichose icho chili na miphyephye na mamba, kwali ntcha mu nyanja panji mu milonga.10 Vyose vya mu nyanja na mu milonga ivyo vilije miphyephye na mamba, pa twamoyo tose uto tukwenda mu magulu, na vyamoyo vyose ivyo vili mu maji, viŵenge vyakuseluska kwa imwe.11 Viŵenge nadi vyakuseluska kwa imwe, mungaryanga yayi nyama+ yake ndipo muvinyanyarenge para vyafwa.12 Vyose vya mu maji ivyo vilije miphyephye na mamba viŵe vyakuseluska kwa imwe.13 “‘Vyamoyo vyakuduka muchanya ivyo mukwenera kuvinyanyara na kuleka kurya chifukwa ni vyakuseluska ni ivi: nombo,+ nkhwazi, makuŵi ghafipa,+14 kamukuŵezi muswesi, na mtundu uliwose wa kamukuŵezi mufipa,15 mtundu uliwose wa chaholi,16 nthiŵatiŵa, phuluru, mbuyi, mtundu uliwose wa lohera,17 phuluru muchoko, njoyo, phuluru wa makutu ghatali,18 baka la mu maji, nyangenyange, makuŵi,19 konongo, mtundu uliwose wa kataŵa, gwede, na kasuska.20 Twamoyo tose twamapapindo* uto tukwenda mu magulu ndipo tukwendera malundi ghanayi, tuŵenge twakuseluska kwa imwe.21 “‘Pa twamoyo tose twamapapindo uto tukwenda mu magulu ndipo tukwendera malundi ghanayi, mungarya twekha uto tuli na malundi ghatali ghakubanthira pasi.22 Mungaryapo pa ivi: mtundu uliwose wa zombe lakwendendeka, mitundu yinyake ya zombe,+ nkhukuluzi, na mphazi.23 Twamoyo tunyake tose twamapapindo uto tukwenda mu magulu ndipo tuli na malundi ghanayi tuŵe twakuseluska kwa imwe.24 Ivi vingamufipiskani. Waliyose uyo wavikhwaska para vyafwa waŵenge wakufipirwa m’paka mise.+25 Waliyose uyo wayeghapo ivyo vyafwa, wachape malaya+ ghake. Waŵenge wakufipirwa m’paka mise.26 “‘Nyama yiliyose iyo chikandiro chake ntchakugaŵikana kweni chilije mwanya pakati, ndipo yikubyokora na kusumbaso yayi, njakufipirwa kwa imwe. Waliyose uyo wayikhwaska waŵenge wakufipirwa.+27 Chamoyo chilichose icho chikwendera vikufi pa vyamoyo vyose vya malundi ghanayi, ntchakufipirwa kwa imwe. Waliyose uyo wachikhwaska para chafwa waŵenge wakufipirwa m’paka mise.28 Uyo waviyegha para vyafwa wachape malaya+ ghake, ndipo waŵenge wakufipirwa m’paka mise.+ Ivi ni vyakufipirwa kwa imwe.29 “‘Vyamoyo ivyo vikukhwaŵa pa charu ivyo ni vyakufipirwa kwa imwe ni ivi: kamuzumi,* mbeŵa,+ mtundu uliwose wa mutondoli,30 beleŵeza, mutondoli ukuru, beleŵeza wa m’maji, mutondoli wa mu mchenga, na lwivi.31 Vyamoyo vyakukhwaŵa pasi ivi ni vyakufipirwa kwa imwe.+ Waliyose uyo wavikhwaska para vyafwa waŵenge wakufipirwa m’paka mise.+32 “‘Chilichose icho vyambotokerapo para vyafwa chiŵenge chakufipirwa, kwali ntchiteŵetero chakhuni, laya, chikumba, panji chigudulu. Chiteŵetero chilichose icho chikugwira ntchito chibizgike mu maji, ndipo chiŵenge chakufipirwa m’paka mise, apo ndipo chiŵenge chakutowa.33 Usange vyambotokera mu chiŵiya chadongo, muchiswe. Chilichose icho changuŵa mu chiŵiya ichi chiŵenge chakufipirwa.+34 Chakurya cha mtundu uliwose icho chakhwaska maji gha mu chiŵiya ichi chiŵenge chakufipirwa. Chakumwa chilichose icho changuŵa mu chiŵiya ichi chiŵenge chakufipirwa.35 Chilichose icho vyambotokerapo para vyafwa chiŵenge chakufipirwa. Kwali ni uvuno panji chikongera* muviswe. Ni vyakufipirwa ndipo viŵenge vyakufipirwa kwa imwe.36 Mbwiwi na chisimi cha maji ndivyo viŵenge vyakutowa, kweni waliyose uyo wakhwaska ivyo vyafwa waŵenge wakufipirwa.37 Usange vyafwa na kuwira pa mbuto iyo mupandenge, mbuto iyo yiŵenge yakutowa.38 Kweni usange pa mbuto pathikira maji ndipo kachiŵaro ka ivyo vyafwa kambotokerapo, mbuto iyo yiŵenge yakufipirwa kwa imwe.39 “‘Usange nyama iyo mwazomerezgeka kurya yafwa yekha, uyo wayikhwaska waŵenge wakufipirwa m’paka mise.+40 Waliyose uyo warya iyo yafwa yekha wachape malaya ghake ndipo waŵenge wakufipirwa m’paka mise.+ Waliyose uyo wayegha nyama iyo yafwa yekha wachape malaya ghake ndipo waŵenge wakufipirwa m’paka mise.41 Twamoyo tose uto tukwenda mu magulu pa charu tuŵe twakuseluska.+ Mungaryanga yayi.42 Mungaryanga yayi twamoyo tose uto tukwendera nthumbo, uto tukwendera malundi ghanayi, panji twamoyo twamalundi ghanandinandi uto tukwenda mu magulu, chifukwa ni vyakuseluska.+43 Mungajikazuzganga yayi na twamoyo uto tukwenda mu magulu, ndipo muleke kujibinkhiska na kufipirwa nato.+44 Pakuti ndine Yehova Chiuta winu,+ ndipo mujituŵiske na kuŵa ŵatuŵa,+ chifukwa ine nili mutuŵa.+ Ntheura mungajifipiskanga yayi na twamoyo uto tukwenda mu magulu pa charu.45 Pakuti ine ndine Yehova uyo wakumulongozgani kufuma mu charu cha Eguputo kulongora kuti nili Chiuta winu.+ Muŵenge ŵatuŵa,+ chifukwa ine nili mutuŵa.+46 “‘Ili ni dango la vinyama, vyamoyo vyakuduka muchanya, chamoyo chilichose icho chikwenda mu maji na twamoyo tose uto tukwendendeka mu magulu pa charu.47 Dango ili ndakuti limovwirani kupambaniska pakati pa vyakufipirwa na vyakutowa na pakati pa vyamoyo ivyo vingaryeka na vyambura kuryeka.’”+


text: 33 Manase+ wakaŵa themba wali na vyaka 12, ndipo wakawusa vyaka 55 mu Yerusalemu.+2 Wakachita viheni pamaso pa Yehova, wakalondezga maunyankhasi gha ŵamitundu awo Yehova wakaŵachimbizga panthazi pa Ŵaisrayeli.+3 Wakazengaso malo ghapachanya agho Hezekiya wiske wakawiskira pasi,+ wakaŵazengera Ŵabaala majotchero na kupanga vikhuni vyakupatulika.* Wakasindamiranga mawumba ghose ghakuchanya na kughateŵetera.+4 Kweniso wakazenga majotchero mu nyumba ya Yehova,+ yeneiyo Yehova wakati: “Mu Yerusalemu ndimo mukhalenge zina lane muyirayira.”+5 Wakazengera majotchero mawumba ghose ghakuchanya mu maluŵaza ghaŵiri gha nyumba ya Yehova.+6 Wakajumphiska ŵana ŵake pa moto+ mu Dambo la Mwana wa Hinomu.+ Wakachita vya masalamusi,+ kuwukwa, kuchita ufwiti na kwimika zing’anga na ŵakuloska.+ Wakachita uheni ukuru chomene pamaso pa Yehova, kumukwiyiska.7 Wakaŵika mu nyumba ya Chiuta waunenesko+ chikozgo chakuŵaja icho wakapanga, nyumba iyo Chiuta wakaphalira Davide na mwana wake Solomoni kuti: “Mu nyumba iyi na mu Yerusalemu, uyo nasora mu mafuko ghose gha Israyeli, niŵikengemo zina lane muyirayira.+8 Nizamufumiskamoso chara malundi gha Israyeli mu charu icho nkhapeleka ku ŵasekuru ŵawo, chikuru ŵakusungilira mwakupwelelera vyose ivyo nili kuŵalangura, Dango lose ili, ulongozgi, na vyeruzgo, ivyo nkhapeleka mwa Mozesi.”9 Manase wakapuluska Yuda na Yerusalemu, wakaŵachitiska uheni ukuru chomene kuluska mitundu iyo Yehova wakayiparanya panthazi pa Ŵaisrayeli.+10 Yehova wakalutilira kuyowoya na Manase na ŵanthu ŵake, kweni ŵakaŵikako mahara yayi.+11 Paumaliro Yehova wakaŵachemera ŵalongozgi ŵa ŵankhondo ŵa themba la Asiriya, ndipo ŵakakora Manase na mbeja,* ŵakamukaka na maunyoro ghaŵiri ghamkuŵa, ndipo ŵakaluta nayo ku Babuloni.12 Mu suzgo yake, wakaŵeya Yehova Chiuta wake kuti wamuchitire lusungu* ndipo wakajiyuyura chomene pamaso pa Chiuta wa ŵasekuru ŵake.13 Wakalutilira kulomba kwa iyo, ndipo Chiuta wakachita chitima na kuŵeya kwake ndipo wakapulika pempho lake, wakamuwezgera ku Yerusalemu pa uthemba wake.+ Penepapo Manase wakamanya kuti Yehova ni Chiuta waunenesko.+14 Pamanyuma pa ivi, wakazenga linga lakuwaro la Msumba wa Davide+ kumanjiliro gha dazi kwa Gihoni+ mu dambo m’paka ku Chipata cha Somba,+ wakalizingilizga m’paka ku Ofeli,+ ndipo wakalikwezga pachanya chomene. Wakimikaso ŵalongozgi ŵa ŵankhondo mu misumba yose ya malinga ghakukhora mu Yuda.15 Kufuma apo, wakawuskamo ŵachiuta ŵachilendo na chikozgo cha ngoza mu nyumba ya Yehova+ kweniso majotchero ghose agho wakazenga mu phiri la nyumba ya Yehova+ na mu Yerusalemu, ndipo wakaviponya kuwaro kwa msumba.16 Wakanozgaso jotchero la Yehova+ na kwamba kupelekerapo sembe zawenenawene+ na sembe zakuwongera.+ Wakaphalira Yuda kuti wateŵeterenge Yehova Chiuta wa Israyeli.17 Kweni ŵanthu ŵakalutilira kupeleka sembe mu malo ghapachanya, nangauli ŵakapelekanga kwa Yehova Chiuta wawo pera.18 Mdauko unyake wose wa Manase, ivyo wakalomba kwa Chiuta wake na mazgu gha ŵawoni ŵake awo ŵakayowoyanga nayo mu zina la Yehova Chiuta wa Israyeli, vili kulembeka mu mdauko wa mathemba gha Israyeli.19 Kweniso umo lurombo+ lwake na ŵeyelero lake vikapulikikwira, zakwananga zake zose na kuleka kugomezgeka kwake,+ na malo agho wakazengako malo ghapachanya na kwimika vikhuni vyakupatulika*+ kweniso vikozgo vyakuŵaja pambere wandajiyuyure, vili kulembeka pamoza na mazgu gha ŵawoni ŵake.20 Manase wakagona na ŵasekuru ŵake, ndipo ŵakamusunga pa nyumba yake. Mwana wake Amoni wakaŵa themba mu malo ghake.+21 Amoni+ wakaŵa themba wali na vyaka 22, ndipo wakawusa vyaka viŵiri mu Yerusalemu.+22 Wakachita viheni pamaso pa Yehova, nga umo Manase wiske wakachitira.+ Amoni wakapelekanga sembe ku vikozgo vyose vyakuŵaja ivyo Manase wiske wakapanga,+ ndipo wakalutilira kuviteŵetera.23 Kweni wakajiyuyura chara pamaso pa Yehova+ nga umo wiske Manase wakajiyuyulira.+ Amoni wakasazgirako chomene mulandu wake.24 Paumaliro, ŵateŵeti ŵake ŵakamuchitira chiŵembu+ na kumukomera mu nyumba yake.25 Kweni ŵanthu ŵa mu charu ŵakakoma wose awo ŵakachitira chiŵembu Themba Amoni,+ ndipo ŵakimika mwana wake Yosiya+ kuŵa themba mu malo ghake.


text:
GONGWE LA MULINDA (LAKUSAMBIRA PA MPINGO) MARCH 2014
Mu Gongwe ili, sambirani umo mungacitira kuti mulutilire kuŵa ŵakujipata, kweniso kuti muŵe na maghanoghano ghakwenelera. Kasi tingapwelelera wuli ŵacekuru awo Mbakhristu ŵanyithu ndiposo awo mbabali ŵithu?
Umo Mungaconthera Mtima wa Ŵabali Ŵinu Ŵambura Kugomezga
Kasi tikusambirako vici kwa Yesu pa umo wakacitiranga na ŵabali ŵake? Kasi tingaŵaphalirako wuli cigomezgo cithu ŵabali ŵithu awo ŵali mu cisopa cinyake, panji awo ŵakuleka kusopa?
Ivyo Tingacita Kuti Tilutilire Kuŵa Ŵakujipata
Pali mulwani uyo wangatitondeska kuŵa ŵakujipata. Nkhani iyi yikutimanyiska mulwani uyu na kutiphalira umo tingacitira kuti Baibolo litovwire kumarana nayo.
Ivyo Tingacita Kuti Tilutilire Kuŵa na Maghanoghano Ghakwenelera
Cifukwa wuli ŵanthu ŵanandi ŵakusuzgika na maghanoghano ghambura kwenelera? Nkhani iyi yikulongosora umo Baibolo lingatovwilira kuti tilutilire kuŵa na maghanoghano ghakwenelera.
Kasi Mungacita Wuli Kuti Nyengo Yakusopera ya Mbumba Yiŵenge Yakukondweska?
Wonani ivyo mbumba za mu vyaru vinyake zikucita pa Nyengo Yakusopera ya Mbumba kuti mumanye ivyo namwe mungacita.
Cindikani Ŵacekuru
Manyani umo Ciuta wakuwonera ŵacekuru. Kasi ŵana ŵalaraŵalara ŵali na mulimo wuli pa nkhani ya kupwelelera ŵapapi ŵawo ŵacekuru? Kasi mipingo yingacindika wuli ŵacekuru awo Mbakhristu?
Umo Mungacitira Pakupwelelera Ŵacekuru
Ŵapapi ŵacekuru na ŵana ŵawo ŵalaraŵalara ŵangadumbiskana kuti ŵanozgekerethu na kusankhirathu vinthu vinyake pambere “mazuŵa ghaheni” ghandafike. Kasi ŵangacita wuli kuti ŵamalane na masuzgo ghanyake gha ucekuru?
Kasi Kayowoyero Kinu ‘Ni Enya Apo Mukunena Cara’?
Ŵakhristu ŵakwenera kucita ivyo ŵayowoya ndipo ŵaleke kuyowoya kuti ‘Enya apo ŵakunena Cara.’ Wuli usange tikukhumba kusintha ivyo tapangana na ŵanji? Sambiraniko kanthu kwa mpositole Paulosi.


text:
WUKANI! NOVEMBER 2015
Kasi Ŵanthu Ŵaleka Kusopa?
Ŵanthu ŵakupambanapambana ŵasankha chinthu chimoza.
Kasi Ŵanthu Ŵaleka Kusopa?
Baibolo likayowoyerathu kuti chisopa chizamuŵa mu suzgo.
Umoyo Wambura Kulaŵiska
Kasi mbunenesko kuti munthu wachibulumutira wakumanya luŵiro chomene chinthu para wachipulika waka, kuchinuska, na kuchikhwaska?
Nkhwantha ya Masamu Yikulongosora Chipulikano Chake
Chifukwa wuli Pulofesa Gene Hwang wakuwona kuti ivyo wakugomezga vikususkana yayi na masambiro ghake?
Umo Mungalumbira Ŵana
Pali kulumba kumoza uko nkhwakovwira chomene.
Umaliro wa Charu
Kasi “charu” icho chizamumara ni ntchi? Kasi chizamumara wuli ndipo pawuli?
Vyakumera Vikuswa Masamu
Ŵasayansi ŵasanga kuti chakumera chinyake chili na luso lwapadera.
Zinyake izo Zalongoreka mu Magazini
Ivyo Ŵanthu Ŵakutemwa Kufumba vya Ŵakaboni ŵa Yehova
Pali vinandi ivyo ŵanthu ŵakufumba vya Ŵakaboni ŵa Yehova. Sangani mazgoro.
Vyakuti Ŵana Ŵachite
Sangani vyakuti ŵana ŵachite ivyo vingaŵawovwira kuti ŵaŵe na nkharo yiwemi.


text:
Kasi mungatemwa kuŵerenga nkhani iyi mu %%?
UTEŴETI NA UMOYO WACHIKHRISTU–KABUKU KA MAUNGANO APRIL 2016
Yowoyani Viwemi Kuti Mukhwimiske na Kukhozga Ŵanyinu
Uyo wakupeleka ulongozgi wakuyowoyenge vyakukhozga
16:4, 5
Yobu wakatambura na kusuzgika chomene maghanoghano, ntheura wakakhumbikwiranga ŵanthu kuti ŵamovwire na kumukhozga
Ŵanalume ŵatatu awo ŵakatenge Yobu ni munyawo ŵakamukhozgapo yayi. Kweni ŵakamuyowoyera tunandi na kumusazgirako waka chitima
Yobu wakalilira Chiuta chifukwa cha mazgu ghawakawaka agho Bilidadi wakamuyowoyera
19:2, 25
Yobu wakapempha Chiuta kuti wamovwire, wakafika na pakuyowoya kuti wafwe waka
Yobu wakalutilira kugomezgeka chifukwa wakamanyanga kuti ŵakufwa ŵazamuwuka
ŴANTHU AWO ŴAKAMUNENA YOBU
Elifazi:
Wakwenera kuti wakaŵa wa ku Temani mu charu cha Edomu. Lemba la
Yeremiya 49:7 likulongora kuti Ŵaedomu ŵanandi ŵavinjeru ŵakasangikanga mu Temani
Elifazi ndiyo wakaŵa mulara pa “ŵasanguliski” ŵara, nakuti ndiyo wakamba kuyowoya. Wakayowoyapo katatu kose ndipo wakayowoya nyengo yitali kuluska ŵanyake ŵaŵiri
Mautesi agho Elifazi wakayowoya:
Wakati Yobu kugomezgeka kwake nkhwawaka, kweniso Chiuta wakuŵagomezga yayi ŵateŵeti ŵake (
Yobu 4, 5)
Wakayowoya kuti Yobu ngwakujiŵikamo na muheni, kweniso wakati Yobu wakumopa yayi Chiuta (
Yobu 15)
Wakati Yobu ni muryezi ndipo wakuchita vinthu mwambura urunji kweniso wakati Chiuta walije nayo ntchito munthu (
Yobu 22)
Bilidadi:
Wakafuma mu mbumba ya Shuwa. Wakwenera kuti wakakhalanga mumphepete mwa Mlonga wa Yufurate
Ndiyo wakaŵa wachiŵiri kuyowoya. Wakayowoyapo katatu ndipo wakayowoya nyengo yifupi kweni mazgu ghake ghakaŵa ghakulasa chomene kuluska gha Elifazi
Mautesi agho Bilidadi wakayowoya:
Wakati ŵana ŵa Yobu ŵakananga ndipo mphake kuti soka likaŵawira kweniso wakati Yobu nayo wakusopa Chiuta yayi (
Yobu 8)
Wakatiso Yobu wakaŵa wakwananga (
Yobu 18)
Wakayowoyaso kuti nanga munthu wangagomezgeka wuli, wakuphyokapo waka (
Yobu 25)
Zofari:
Wakaŵa Munaamati, wakwenera kuti wakakhalanga kumpoto cha kumanjiliro gha dazi kwa Arebiya
Wakaŵa wachitatu kuyowoya ndipo mazgu ghake ghakaŵa ghakuŵinya chomene kuluska gha ŵanyake wose. Iyo wakayowoyapo kaŵiri pera
Mautesi agho Zofari wakayowoya:
PULINTANI
Tumizgani
Tumizgani
https://www.jw.org/finder?docid=202016123&wtlocale=TB&srcid=share
Chitumbuka
mailto:?body=Yowoyani Viwemi Kuti Mukhwimiske na Kukhozga Ŵanyinu%0a%0ahttps%3A%2F%2Fwww.jw.org%2Ffinder%3Fdocid%3D202016123%26wtlocale%3DTB%26srcid=share&subject=Yowoyani Viwemi Kuti Mukhwimiske na Kukhozga Ŵanyinu
https://assetsnffrgf-a.akamaihd.net/assets/m/202016123/univ/art/202016123_univ_sqr_xl.jpg


text:
MUTU 10
Yesu Pamoza na Mbumba Yakwake Ŵakaluta ku Yerusalemu
YESU WAKAŴA NA VYAKA 12 APO WAKAFUMBANGA ŴASAMBIZGI
YESU WAKACHEMANGA YEHOVA KUTI “ADADA”
Nyengo yikakwana yakuti Yosefe na mbumba yake, pamoza na ŵabwezi kweniso ŵabali ŵawo, ŵanyamuke ulendo wa ku Yerusalemu. Ulendo uwu ukaŵangako chaka chilichose. Ŵakalutanga ku Yerusalemu kukachita Paska, nga umo Dango likakhumbiranga. (Dotoronome 16:16) Ukaŵa mtunda wa makilomita pafupifupi 120 kufuma ku Nazarete kukafika ku Yerusalemu. Pa nyengo iyi waliyose mtima ukaŵanga muchanya. Yesu wakaŵa na vyaka 12, ndipo wakaŵa wakunweka chomene kukaŵapo pa chiphikiro kweniso kukafikaso pa tempile.
Paska likaŵa la zuŵa limoza pera yayi kwa Yesu na mbumba yakwake. Para Paska lachitika, zuŵa lakulondezgapo likaŵanga “zuŵa lakwamba la Vingwa Vyambura Nthukumusi.” Ntheura ŵakaŵangaso na Chiphikiro cha Vingwa Vyambura Nthukumusi cha mazuŵa 7. (Mariko 14:12) Ichi nacho chikaŵa chigaŵa cha nyengo ya Paska. Ntheura ukaŵanga ulendo wa sabata ziŵiri, ndiko kuti, nyengo yakunyamukira ku Nazarete, yakukhalira mu Yerusalemu na kuwelera kukwawo. Kweni chaka chira, ulendo wura ukatora nyengo yitaliko chifukwa cha ivyo vikachitikira Yesu. Suzgo ili likasangika apo ŵakaweranga kufuma ku Yerusalemu.
Apo ŵakendanga, Yosefe na Mariya ŵakaghanaghananga kuti Yesu wali pakati pa ŵabali na ŵabwezi ŵawo awo ŵakenderanga lumoza. Kweni ŵakati ŵapumura pa nthowa kuti ŵagone, ŵakasanga Yesu wakuwoneka yayi. Ntheura ŵakamba kumupenja pakati pa ŵanyawo, kweni ŵakamusanga yayi. Kufuma apo, Yosefe na Mariya ŵakawelera ku Yerusalemu kuti ŵakamupenje.
Ŵakapenja zuŵa lose, kweni ŵakamusanga yayi. Zuŵa lachiŵiri nalo ŵakamusangaso yayi. Paumaliro, pa zuŵa lachitatu, ndipo ŵakamusanga mwana wawo mu chimoza cha vipinda vya mu tempile. Ŵakasanga kuti Yesu wakhala pakati pa ŵasambizgi Ŵachiyuda. Wakapulikizganga, kufumba mafumbo, na kuzizika ŵanthu pa umo wakapulikiskiranga vinthu.
Mariya wakafumba kuti: “Wamwana, wachitirachi nthena? Awuso na ine tasuzgika chomene kukupenja.”—Luka 2:48.
Yesu wakazizwa kuwona kuti ŵakamanyanga yayi uko ŵangamusanga. Wakati: “Mwanipenjerangachi? Kasi mwamanyanga chara kuti nkhwenera kuŵa mu nyumba ya Adada?”—Luka 2:49.
Sono ŵakati ŵamusanga, Yesu pamoza na Yosefe na Mariya ŵakawelera ku Nazarete, ndipo Yesu wakalutilira kuŵapulikira. Wakalutilira kuŵa wavinjeru ndipo wakakuranga makora. Nangauli wakaŵa wachali muchoko, wakatemwekanga na Chiuta kweniso ŵanthu. Nadi, kufuma waka pa wanichi wake, Yesu wakatemwanga vya Chiuta kweniso wakachindikanga ŵapapi ŵake. Apa tikusambirako vinandi kwa iyo.


text:
Ili Ndilo ni Khumbo la Yehova
‘Mwabisa vinthu ivi ku ŵavinjeru na ŵamahara ndipo mwavivumbura ku ŵanichi.’
1. Chifukwa wuli Yesu wakaŵa na ‘chimwemwe chikuru’? (Wonani chithuzithuzi chakwamba.)
MUŴE nga mukuwona Yesu uyo wakondwa chomene. Wakumwemwetera ndipo chisko chake chikulongora kuti wali na chimwemwe chikuru. Kasi wakondwa na vichi? Yesu wakatuma ŵasambiri ŵake 70 kuti ŵakapharazge makani ghawemi gha Ufumu wa Chiuta. Wakakhumbanga kumanya umo ŵasambiri ŵake ŵachitirenge ntchito iyi. Ŵalembi na Ŵafarisi ŵakatinkhanga chomene makani ghawemi. Ŵakayuyuranga Yesu ndipo ŵakamuwonanga kuti ni kalipentara waka. Kweniso ŵakatenge ŵasambiri ŵake ‘mbambura kusambira ndiposo ŵanthu bweka.’ (Mil. 4:13; Mrk. 6:3) Yesu wakaŵa na chimwemwe chikuru chifukwa ŵasambiri ŵake ŵakapharazga mwachikanga nangauli ŵanthu ŵakaŵasuskanga. Viŵanda navyo vikatondeska yayi ntchito yawo. Chifukwa wuli ŵasambiri ŵakapharazga mwachikanga ndiposo ŵakaŵa ŵakukondwa?—Ŵazgani Luka 10:1, 17-21.
2. (a) Chifukwa wuli ŵasambiri ŵa Yesu ŵakaŵa nga ni ŵana? (b) Kasi ntchivichi chikawovwira ŵasambiri ŵa Yesu kumanya makora unenesko?
2 Wonani ivyo Yesu wakaphalira Yehova: ‘Nkhumulumbani pakweru Ŵadada, Fumu ya kuchanya na charu chapasi, chifukwa mwabisa vinthu ivi ku ŵavinjeru na ŵamahara ndipo mwavivumbura ku ŵanichi. Enya Ŵadada, chifukwa ichi chikuyana na khumbo linu.’ (Mat. 11:25, 26) Yesu wakang’anamuranga kuti ŵasambiri ŵake mbana nadi yayi. Wakamanya kuti ŵanthu awo ŵakajiwonanga kuti mbavinjeru kweniso ŵakusambira chomene, ŵakawonanga ŵasambiri ŵake kuŵa ŵapasi. Yesu wakasambizga ŵasambiri ŵake kujiyuyura kweniso kuti ŵazomerenge kusambizgika nga umo ŵana ŵakuchitira. (Mat. 18:1-4) Kasi kujiyuyura kukaŵawovwira wuli? Yehova wakaŵapa mzimu utuŵa kuti ŵapulikiske unenesko wa mu Baibolo. Kweni awo ŵakatenge mbavinjeru na ŵamahara ŵakaŵa ŵakujikuzga ndipo Satana wakaŵabulumutizga kuti ŵaleke kumanya unenesko.
3. Kasi mu nkhani iyi tizgorenge fumbo wuli?
3 Mphake kuti Yesu wakaŵa na chimwemwe chikuru! Iyo wakakondwa chomene kuwona umo Yehova wakawovwilira ŵanthu ŵakujiyuyura kupulikiska vinthu vya ndimba vya mu Baibolo, kwali mbakusambira chomene panji yayi. Adada ŵake ŵakakhumbanga kuti ŵanthu ŵasambizgikenge mwakupulikikwa makora. Yehova wandasinthe. Kasi khumbo lake lakuti ŵanthu ŵasambizgikenge mu nthowa yipusu, likufiskika wuli mazuŵa ghano? Tizgorenge fumbo ili mu nkhani iyi. Nga ni Yesu, nase tiŵenge na chimwemwe.
TIKUSAMBIRA UNENESKO MU NTHOWA YIPUSU
4. Kasi Gongwe la Mulinda la Chingelezi chipusu lawovwira wuli ŵanthu?
4 Mazuŵa ghano, gulu la Yehova likupeleka chakurya chauzimu mu nthowa yipusu. Tiyeni tiwone nthowa zitatu. Yakwamba, mazuŵa ghano tili na Gongwe la Mulinda la Chingelezi chipusu. * Gongwe la Mulinda ili, likovwira chomene awo ŵakusuzgikira kuyowoya na kuŵazga makora Chingelezi. Mitu ya mbumba yikukondwa chomene kuwona kuti ŵana ŵawo ŵakuzgorapo. Sambiro la Gongwe la Mulinda ni nthowa yikuru yakupelekera chakurya chauzimu ku ŵateŵeti ŵa Chiuta. Ŵanji ŵakulemba makalata ku Wupu Wakulongozga kuwonga magazini gha Chingelezi chipusu. Mudumbu munyake wakati wakagongowanga kuzgorapo pa Sambiro la Gongwe la Mulinda. Kweni Gongwe la Mulinda la Chingelezi chipusu likumovwira chomene. Iyo wakati: “Pakwamba nkhazgorangapo yayi pa Sambiro la Gongwe la Mulinda. Kweni mazuŵa ghano nilije wofi ndipo nkhuzgorapo kanandi waka. Nkhuwonga chomene Yehova.”
5. Yowoyani uwemi wa Baibolo la Chingelezi ilo likafuma mu 2013.
5 Nthowa yachiŵiri, ni Baibolo la Chingelezi chipusu la Malemba Ghakupatulika mu Mang’anamuliro gha Caru Cipya ilo likafuma pa Okutobala 5, 2013. * Mavesi ghanandi ŵali kuchepeskako mazgu, kweni ng’anamuro ŵandasinthe ndipo ghakupulikikwa makora chomene. Mwachiyelezgero, Job 10:1 likaŵa na mazgu 27 kweni pasono lili na mazgu 19; Zintharika 8:6 likaŵa na mazgu 20, kweni sono lili na mazgu 13. Mavesi agha ghakupulikikwa makora chomene mu Baibolo lasono. Mubali munyake wakuphakazgika uyo wateŵetera mwakugomezgeka kwa vyaka vinandi wakati: “Apo nkhaŵazganga buku la Job mu Baibolo lasono, vikaŵa nga nkhakwamba.” Ivi ndivyo ŵanandi ŵakuyowoya.
6. Kasi tikujipulika wuli chifukwa chakuti tapulikiska lemba la Mateyu 24:45-47?
6 Nthowa yachitatu, kupulikiska makora visambizgo vinyake. Mwachiyelezgero, Gongwe la Mulinda la Julayi 15, 2013, lili kulongosora mwakupulikikwa makora uyo ni ‘muzga wakugomezgeka na wakuchenjera.’ (Mat. 24:45-47) Magazini iyi yikati muzga wakugomezgeka ni ŵabali awo ŵali mu Wupu Wakulongozga, ndipo “ŵateŵeti ŵake ŵa pa nyumba,” ni wose awo ŵakupokera chakurya chauzimu, ŵakuphakazgika na ‘ŵamberere zinyake.’ (Yoh. 10:16) Ndise ŵakukondwa chomene kumanya fundo iyi na kusambizgako ŵanyithu. Khumbo la Yehova ndakuti ŵanthu ŵasambizgike mu nthowa yipusu. Tiyeni tiwone nthowa zinyake.
KULONGOSORA NKHANI ZA MU BAIBOLO MWAKUPULIKIKWA MAKORA
7, 8. Zunurani nkhani zinyake za mu Baibolo izo zikwimira chinthu chinyake.
7 Umo mabuku ghithu ghakulongosolera nkhani za mu Baibolo mazuŵa ghano, vikupambana na kumasinda. Kale ghakalongosoranga kuti nkhani zinyake za mu Baibolo zikwimira chinthu chinyake. Nkhani iyo yikuyowoyeka mu Baibolo, yingaŵa uchimi panji yingimira chinthu chinyake. Mabuku ghithu ghakalongosoranga kufiskika kwa uchimi panji ivyo nkhani iyo yikimiranga. Kasi nkhani zanthena izi zilimo mu Baibolo? Enya. Mwachiyelezgero, Yesu wakayowoya “chimanyikwiro cha Yona ntchimi.” (Ŵazgani Mateyu 12:39, 40.) Yesu wakayowoya kuti mazuŵa ghatatu agho Yona wakaŵira mu nthumbo ya chisomba, ghakimiranga mazuŵa ghatatu agho Yesu wakaŵira mu dindi.
8 Mu Baibolo muli nkhani zinyake izo zikwimira chinthu chinyake. Mpositole Paulosi wakayowoyapo nkhani zanthena izi. Mwachiyelezgero, wakalongosora ubali wa pakati pa Abrahamu, Sara na Hagara kuti ukayimiranga ubali uwo wuli pakati pa Yehova, Israyeli wakuthupi na chigaŵa cha kuchanya cha gulu la Yehova. (Gal. 4:22-26) Mwakuyana waka, chihema chakukumanamo, tempile, Zuŵa la Mphepiska, wasembe mulara, na vinthu vinyake ivyo vikaŵa mu Dango la Mozesi vikaŵa “muzgezge waka wa vinthu viwemi ivyo vikwiza.” (Heb. 9:23-25; 10:1) Para tikusambira mauchimi chipulikano chithu chikukhora kweniso tikukondwa. Kweni kasi nkhani yiliyose ya mu Baibolo yikwimira chinthu chinyake?
9. Kasi kale mabuku ghithu ghakalongosoranga wuli nkhani ya Naboti?
9 Kale, mabuku ghithu ghakalongosoranga kuti munthu panji chinthu chilichose icho chikuzunurika mu Baibolo, chikwimira chinthu chinyake. Mwachiyelezgero, Fumukazi Yezebeli yikakomeska Naboti, munthu wambura mulandu. Wakachita ichi kuti wapoke munda wa Naboti kuti uŵe wa Ahabu, mfumu wake. (1 Mathe. 21:1-16) Mu 1932, nkhani ya Naboti yikalongosoreka kuti ni uchimi. Ahabu na Yezebeli ŵakayimiranga Satana na gulu lake. Naboti wakimiranga Yesu; nyifwa ya Naboti yikimiranga nyifwa ya Yesu. Ndipouli, mu 1961, buku linyake ilo likafuma mu Chingelezi la mutu wakuti, “Zina Linu Lituŵiskike” (Let Your Name Be Sanctified) likati Naboti wakwimira ŵakuphakazgika ndipo Yezebeli wakwimira chisopa chautesi. Ntheura kutambuzgika kwa Naboti kukimiranga kutambuzgika kwa Ŵakhristu ŵakuphakazgika mu mazuŵa ghaumaliro. Kwa vyaka vinandi, ŵanthu ŵa Chiuta ŵakawonanga kuti iyi ni nthowa yiwemi ya kulongosolera nkhani za mu Baibolo. Kweni ndimo viliri yayi mazuŵa ghano. Chifukwa wuli?
10. (a) Kasi muzga wakuchita wuli pambere wandalongosore nkhani za mu Baibolo? (b) Kasi mazuŵa ghano mabuku ghithu ghakulongosora wuli nkhani za mu Baibolo?
10 Yehova wawovwira ‘muzga wakugomezgeka na wakuchenjera’ kuti waŵenge maso chomene. Muzga wakusanda dankha mwakupwelelera ukaboni mu Malemba kuti wamanye usange nkhani yinyake mu Baibolo ni uchimi panji yayi. Usange nkhani ya mu Baibolo yalongosoreka waka nga ni uchimi, kanandi ŵanthu ŵakumanya yayi ivyo nkhani iyo yakuŵasambizga. Ntchipusu yayi kulongosora nkhani zanthena mwakudunjika. Chikuŵaso chakusuzga kuzikumbukira na kulondezga fundo zake. Kweni mazuŵa ghano mabuku ghithu ghakulongosora mwakupulikikwa makora kweniso umo tingalondezgera fundo za mu nkhani iyo tikusambira mu Baibolo. Ntheura tikusambira umo tingaŵira na chipulikano, tingazizipizgira masuzgo, tingalongolera kuti tikutemwa Chiuta, na umo tingaŵira na mikhaliro yiwemi. *
11. (a) Kasi mazuŵa ghano mabuku ghithu ghakulongosora wuli nkhani ya Naboti? Kasi tikusambirako vichi? (b) Chifukwa wuli mabuku ghithu ghakulongosora viŵi yayi kuti nkhani yinyake mu Baibolo yikwimira chinthu chinyake? (Wonani “Mafumbo Ghakufumira ku Ŵaŵazgi” mu magazini yino.)
11 Mazuŵa ghano, mabuku ghithu ghakulongosora mwakupulikikwa makora chomene nkhani ya Naboti. Naboti wakafwa chifukwa chakuti wakaŵa wakugomezgeka. Wakafwa chifukwa wakimiranga Yesu panji ŵakuphakazgika yayi. Wakakhumbanga yayi kuswa Malango gha Yehova nangauli wakatambuzgika na kukomeka na mulongozgi wankhaza. (Maŵa. 36:7; 1 Mathe. 21:3) Tingasambirako kanthu kwa Naboti chifukwa nase tikutambuzgika pa vifukwa vyakuyana waka. (Ŵazgani 2 Timote 3:12.) Tose tingapulikiska, kukumbukira na kulondezga ivyo tikusambira kwa Naboti. Nkhani iyi yingatovwira kukhozga chipulikano chithu.
12. (a) Kasi tikwenera kumanya vichi pakuyowoya za nkhani za mu Baibolo? (b) Kasi ntchivichi chikovwira kuti tipulikiske nkhani za mu Baibolo? (Wonani mazgu ghamusi.)
12 Kasi nkhani za mu Baibolo zikuyowoya ivyo tikusambirapo pera? Yayi. Mabuku ghithu ghakulongosoraso kuyana kwa nkhani zinyake za mu Baibolo. Kweni tikwenera kumanya kuti ni nyengo zose yayi apo mabuku ghithu ghakulongosora ivyo nkhani za mu Baibolo zikwimira. Mwachiyelezgero, Naboti wakatambuzgika ndipo wakafwa chifukwa cha kugomezgeka. Nkhani iyi yikutikumbuska kugomezgeka kwa Khristu na ŵakuphakazgika pamoza na “mberere zinyake.” Yehova wakutisambizga mu nthowa yipusu na yakupulikikwa makora. *
KULONGOSORA MAKORA NTHARIKA
13. Kasi ni ntharika wuli izo zili kulongosoreka makora?
13 Yesu Khristu wakaŵa Msambizgi waluso kuluska munthu waliyose. Wakayowoyanga ntharika pakusambizga. (Mat. 13:34) Ntharika zikovwira kuti ŵanthu ŵapulikiske. Mabuku ghithu ghakulongosora ntharika za Yesu mu nthowa yipusu na yakupulikikwa makora. Gongwe la Mulinda la Julayi 15, 2008, lili kulongosora makora ntharika ya chilungo, ya njere ya sinapi na ntharika ya mkwawu. Ntharika izi zikulongosora Ufumu wa Chiuta na umo ukovwilira ŵanthu mu charu chiheni ichi kuti ŵalondezgenge Khristu.
14. (a) Kasi kale tikalongosoranga wuli ntharika ya Musamariya muwemi? (b) Kasi yikutisambizga vichi?
14 Kasi ni vichi ivyo tikwenera kumanya pakuyowoya vya ntharika za Yesu? Tikwenera kumanya kuti ntharika zinyake zikaŵa uchimi kweni zinyake zikimira waka vinthu vinyake. Zinyake zikulongosora ivyo ise tikusambirapo. Kweni kasi tingamanya wuli kuti ntharika iyi yikwimira chinthu chinyake panji yayi? Yehova ndiyo wakutovwira kuti timanye. Mwachiyelezgero, wonani umo tikalongosoleranga ntharika ya Musamariya muwemi. (Luka 10:30-37) Mu 1924, Gongwe la Mulinda likati Musamariya wakimiranga Yesu. Nthowa yakufuma ku Yerusalemu kuluta ku Yeriko yikimiranga nkharo yiheni ya ŵanthu kufuma waka apo ŵakagalukira mu Edeni. Vigeŵenga vikimiranga mabungwe ghakurughakuru na ŵamalonda. Musofi panji wasembe na Mulevi ŵakimiranga chisopa chautesi. Mazuŵa ghano, mabuku ghithu ghakulongosora ivyo ntharika iyi yikutisambizga. Yikutisambizga kuti tikwenera yayi kutemwera. Tikwenera kupharazgira ŵanthu wose kuti ŵamanye Yehova. Tikukondwa chomene chifukwa Yehova wakutisambizga mu nthowa yipusu.
15. Kasi tizamudumbiskana vichi mu nkhani yakulondezgapo?
15 Mu nkhani yakulondezgapo, tizamudumbiskana ntharika ya ŵamwali 10. (Mat. 25:1-13) Chifukwa wuli Yesu wakayowoya ntharika iyi? Kasi chilichose icho cikuzunurika mu ntharika iyi chikwimira chinthu chinyake? Kasi yikutisambizga vichi? Nkhani yakulondezgapo yizamuzgora mafumbo agha.
^ ndime 4 Gongwe la Mulinda la Chingelezi chipusu likamba kufuma mu Julayi 2011. Kweniso liliso mu viyowoyero vinyake vichoko waka.
^ ndime 5 Pasono ntchito yili mukati ya kung’anamulira Baibolo ili mu viyowoyero vinyake.
^ ndime 10 Mwachiyelezgero, buku la mutu wakuti Tsanzirani Chikhulupiriro Chawo likulongosora vya ŵanthu 14 ŵa mu Baibolo. Buku ili likulongosora ivyo tingasambirako ku ŵanthu aŵa m’malo mwakulongosora waka ivyo ŵanthu aŵa ŵakwimira.
^ ndime 12 Mu Baibolo muli nkhani zinyake ‘zakusuzga kupulikiska,’ nga ni izo wakalemba Paulosi. Kweni mzimu utuŵa ndiwo ukawovwira awo ŵakalemba Baibolo. Mazuŵa ghano napo, Ŵakhristu ŵaunenesko ŵakovwirika na mzimu utuŵa kuti ŵapulikiske nkhani za mu Baibolo. Ŵakupulikiska ‘nanga ni vinthu vyakunyang’amira vya Chiuta.’—2 Pet. 3:16, 17; 1 Kor. 2:10.


text:
WUKANI! NA. 2 2016
Kasi Baibolo Ni Buku Waka Liwemi?
Baibolo ni buku ilo likusangika na ŵanthu ŵanandi kweniso lang’anamulika mu viyowoyero vinandi chomene, pali chifukwa icho viliri nthena.
Kasi Ni Buku Waka Liwemi?
Chifukwa wuli ŵanthu ŵakaŵikanga umoyo wawo pangozi kuti ŵaŵazge Baibolo panji kuti ŵaŵe nalo?
Umo Mungawovwilira Mwana Winu Para Wakura Umwali
Fundo zinkhondi za mu Baibolo izo zingawovwira mwana para wafika pa msinkhu wakusuzga uwu.
Nkhwantha Yakuwona Umo Munthu Wakupangikira Munthumbo Yikulongosora Chipulikano Chake
Pulofesa Yan-Der Hsuuw wakagomezganga kuti vinthu vikachita kusintha, kweni wakasintha wakati wamba kuchita kafukufuku wa vyaumoyo.
Kwenjerwa
Kwenjerwa kunyake nkhuwemi, kwakovwira; kunyake nkhuheni, kwakupweteka. Kasi mungachita wuli?
Viyuni Vyakutowa Vyakuchemeka Macaws
Vimanyani makora viyuni vyakutowa ivi.
Nkhani za Kakhaliro
Kafukufuku wakulongora kuti vinjeru vya mu Baibolo ni viwemi.
Zinyake izo Zalongoreka mu Magazini
Nkhavuka na Nkharo Yane Yawakawaka
Dmitry Korshunov wakaŵa muloŵevu. Kweni wakamba kuŵerenga Baibolo zuŵa lililose. Kasi ntchivichi chikamovwira kuti wasinthe ivyo wakachitanga?
Yehova Wakanovwira Kuti Nisinthe
Donald, uyo wakaŵa ku jele, wakulongosora umo Baibolo likamovwilira kuti wamanye Chiuta, kusintha umoyo wake, na kuŵa mfumu muwemi.


text:
Maofesi na Kuwona Malo
Zani muzakawone maofesi na umo tikupangira mabuku. Sankhani charu kuti muwone nyengo iyo mungizira.
Croatia
Štrokinec 28
HR-10090 ZAGREB-SUSEDGRAD
CROATIA
+385 1-37-95-001
Kuwona Malo
Mande m’paka Chinkhondi
8:00 a.m. m’paka 11:00 a.m. na 1:00 p.m. m’paka 4:00 p.m.
Nyengo: Maora ghaŵiri
Ivyo Tikuchita
Tikulaŵilira ntchito ya Ŵakaboni ŵa Yehova mu mipingo yakujumpha 60 mu Croatia na yinyake pafupifupi 15 mu Bosnia na Herzegovina. Tikung’anamura mabuku mu Chiboziniya, Chikolowesha, na Chiyowoyero cha Mawoko cha ku Croatia. Para munthu wakuwona malo, tikumulongosolera mbiri ya Ŵakaboni ŵa Yehova mu vyaru ivyo kale vikachemekanga Yugoslavia. Kweniso tikumulongosolera umo sumu zikovwilira pakulumba Yehova.


text: 4 Mazgu gha Samuyeli ghakafika kwa Israyeli yose.Penepapo Israyeli wakaluta kukarwa nkhondo na Ŵafilisiti. Ŵakajintha msasa pafupi na Ebenezeri, ndipo Ŵafilisiti ŵakajintha msasa pa Afeki.2 Ŵafilisiti ŵakandanda kwimikana na Israyeli, ndipo nkhondo yikenda makora yayi. Israyeli wakathereskeka na Ŵafilisiti, awo ŵakakoma ŵanthu pafupifupi 4,000 ku nkhondo.3 Ŵanthu ŵakati ŵawelera ku msasa, ŵalara ŵa Israyeli ŵakati: “Chifukwa wuli Yehova wazomerezga kuti Ŵafilisiti ŵatithereske* muhanya uno?+ Tiyeni tikatore likasa la phangano la Yehova ku Shilo,+ mwakuti liŵenge nase na kutiponoska mu woko la ŵalwani ŵithu.”4 Ntheura ŵanthu ŵakatuma ŵanji ku Shilo kukatora likasa la phangano la Yehova wa mawumba, uyo wakukhala pachanya* pa ŵakerubi.+ Ŵana ŵaŵiri ŵa Eli, Hofini na Finehasi,+ nawo ŵakaŵa kwenekuko na likasa la phangano la Chiuta waunenesko.5 Likasa la phangano la Yehova likati lafika waka mu msasa, Ŵaisrayeli wose ŵakachemerezga chomene mwakuti charu chikasunkhunyika.6 Ŵafilisiti ŵakati ŵapulika kuchemerezga uku, ŵakati: “Chifukwa wuli kuli kuchemerezga kukuru nthena mu msasa wa Ŵahebere?” Pamanyuma ŵakamanya kuti Likasa la Yehova liza mu msasa.7 Ŵafilisiti ŵakachita wofi, pakuti ŵakatenge: “Chiuta wanjira mu msasa!”+ Ntheura ŵakati: “Soka kwa ise, pakuti chinthu chanthena ichi chindachitikepo kumasinda kose uku!8 Soka kwa ise! Ni njani watiponoskenge mu woko la Chiuta wankhongono uyu? Chiuta uyu ndiyo wakatimba Ŵaeguputo na kukoma kwa mtundu uliwose mu mapopa.+9 Khwimani mtima, muchite nga mbanalume, imwe Ŵafilisiti, mwakuti muleke kuteŵetera Ŵahebere nga umo iwo ŵakachitiranga kwa imwe.+ Chitani chanalume murwe nkhondo!”10 Ntheura Ŵafilisiti ŵakarwa, ndipo Ŵaisrayeli ŵakathereskeka,+ waliyose wakachimbilira ku hema lake. Kukoma kukaŵa kukuru chomene. Ŵasilikari ŵakwenda pasi 30,000 ŵa Israyeli ŵakafwa.11 Kweniso Likasa la Chiuta likapokeka, ndipo ŵana ŵaŵiri ŵa Eli, Hofini na Finehasi, ŵakafwa.+12 Munthu wa kwa Benjamini wakachimbira kufuma ku nkhondo, wakafika ku Shilo pa zuŵa lira, malaya ghake ghakaŵa ghakupaluka ndipo wakaŵa na fuvu pa mutu.+13 Wakati wafika, wakasanga Eli wakhala pasi mumphepete mwa msewu wakalindiliranga, pakuti mtima wake ukambwambwanthanga chifukwa cha Likasa la Chiuta waunenesko.+ Munthu yura wakanjira mu msumba na kuphara, ndipo msumba wose ukamba kutengera.14 Eli wakati wapulika kulira, wakafumba kuti: “Kasi kulira uku nkhwavichi?” Munthu yura wakanjira luŵiro na kuphara kwa Eli.15 (Sono Eli wakaŵa na vyaka 98, maso ghake ghakaŵa waka vwalatu, wakawonanga chara.)+16 Munthu yura wakati kwa Eli: “Ine nafumira ku nkhondo! Nachimbira ku nkhondo muhanya uno nthena.” Eli wakati: “Chachitika ntchivichi, mwana wane?”17 Thenga lira likati: “Israyeli wachimbira kwa Ŵafilisiti, ndipo ŵanthu ŵanandi chomene ŵakomeka.+ Kweniso ŵana ŵinu ŵaŵiri, Hofini na Finehasi, ŵafwa,+ ndipo Likasa la Chiuta waunenesko lapokeka.”+18 Wakati wazunura waka Likasa la Chiuta waunenesko, Eli wakawa chagada kufuma apo wakakhala mumphepete mwa chipata, singo yake yikaphyoka, wakafwa, pakuti wakaŵa muchekuru kweniso muzito. Wakeruzga Israyeli vyaka 40.19 Mkamwana wake, muwoli wa Finehasi, wakaŵa na nthumbo ndipo wakaŵa pafupi kubaba. Wakati wapulika uthenga wakuti Likasa la Chiuta waunenesko lapokeka kweniso awiskevyara na mfumu wake ŵafwa, wakasindama ndipo nthumbo yikawuka nyengo yeneyiyo, wakababa mwana.20 Apo wakafwanga, ŵanakazi awo ŵakimilira pafupi nayo ŵakati: “Kopa chara, pakuti wababa mwana mwanalume.” Iyo wakazgora yayi, ndipo wakaŵikako mahara chara.*21 Kweni mwana wakamuthya zina lakuti Ikabodi,*+ wakati: “Uchindami wafumamo mu Israyeli waya ku wuzga,”+ kunena Likasa la Chiuta waunenesko ilo likapokeka na ivyo vikachitikira awiskevyara na mfumu wake.+22 Wakati: “Uchindami wafumamo mu Israyeli waya ku wuzga, chifukwa Likasa la Chiuta waunenesko lapokeka.”+


text:
Nkhani Nambara 78: Malemba pa Cimati
Kasi nchivici ico cikucitika apa? Ŵanthu ŵali pa ciphikiro cikuru. Fumu ya Babulone yacema ŵanthu ŵakuzirwa 1,000. Ŵakugwiliskira nchito makapu na mbale za golide na siliva ivyo vikatoleka mu tempele la Yehova ku Yerusalemu. Kweni, mwamabuci, minwe ya cikufi ca munthu yabulika na kwamba kulemba pa cimati. Waliyose wali na wofi.
Belishazara, muzukuru wa Nebukadinezara, ndiyo wakaŵa fumu pa nyengo iyi. Wakacemelezga kuti ŵanalume ŵake ŵavinjeru ŵanjire. ‘Waliyose uyo wangaŵazga malemba agha na kuniphalira ng’anamuro lake,’ fumu yikayowoya ntheura, ‘wapokerenge vyawanangwa vinandi ndipo waŵenge muwusi wacitatu mu ufumu.’ Kweni pakaŵavya nanga njumoza wa ŵanalume ŵamahara uyo wakamanya kuŵazga malemba agha, panji kuyowoya ng’anamuro lake.
Amama ŵa fumu ŵakapulika vyongo ndipo ŵakiza na kunjira mu cipinda cikuru cakulyeramo. Iwo ŵakaphalira fumu kuti: ‘Conde lekani kucita wofi. Pali munthu munyake mu ufumu winu uyo wakumanya ŵaciuta ŵatuŵa. Apo ŵasekuru ŵinu a Nebukadinezara ŵakaŵa fumu ŵakamuŵika kuŵa mulara wa ŵanalume ŵake wose ŵavinjeru. Zina lake ni Daniyele. Tumani munthu wakamuceme, ndipo wamuphaliraninge ng’anamuro la vyose ivi.’
Ntheura pa nyengo yeneyiyo Daniyele ŵakanjira nayo mukati. Wakati wakana kupokera vyawanangwa, Daniyele wakamba kuyowoya cifukwa ico Yehova pa nyengo yinyake wakawuskirapo Nebukadinezara, sekuru wa Belishazara, pa ufumu. ‘Wakaŵa wakujikuzga comene,’ Daniyele wakayowoya ntheura. ‘Ndipo Yehova wakamulanga.’
Daniyele wakaphalira Belishazara kuti: ‘Kweni iwe ukumanya vinthu vyose ivyo vikacitikira iyo, ndipouli, ucali wakujikuzga nipera nga ni umo wakaŵira Nebukadinezara. Wiza na makapu na mbale za mu tempele la Yehova na kumweramo. Wacindika ŵaciuta ŵamakuni na malibwe, ndipo undamucindike Mlengi withu Mukuru. Ici ndico cifukwa cake Ciuta watumira cikufi ca woko na kulemba mazgu agha.
‘Malemba agho ghalembeka ni agha,’ Daniyele wakayowoya ntheura: ‘ME′NE, ME′NE, TE′KEL na PAR′SIN.’
‘Lizgu lakuti ME′NE likung’anamura kuti Ciuta wapenda mazuŵa gha ufumu wako na kuumarizga. TE′KEL likung’anamura kuti wapimika pa myeso ndipo wasangika muwemi yayi. PAR’SIN likung’anamura kuti ufumu wako wapika ku Ŵamedi na Ŵaperesiya.’
Nanga ni apo Daniyele wakaŵa kuti wacali kuyowoya, Ŵamedi na Ŵaperesiya ŵakaŵa kuti ŵayamba kale kuwukira Babulone. Ŵakapoka msumba na kukoma Belishazara. Malemba agho ghakalembeka pa cimati ghakakwaniliskika usiku weneuwo! Kweni kasi nchivici ico cikacitikira Ŵaisrayeli? Tisangenge sonosono apa, kweni cakwamba tiye tiwone dankha ico cikacitikira Daniyele.
Daniel 5:1-31.
Mafumbo
- Kasi nchivici ico cikacitika apo fumu ya ku Babulone yikaŵa na ciphikiro cikuru ndipo yikagwiliskira nchito makapu na mbale ivyo vikatoleka mu tempele la Yehova ku Yerusalemu?
- Kasi Belishazara wakaŵaphalira vici ŵanalume ŵake ŵavinjeru, ndipo ŵakatondeka kucita vici?
- Kasi amama ŵa Belishazara wakamuphalira kuti wacite vici?
- Mwakuyana na ivyo Daniyele wakaphalira fumu, nchifukwa wuli Ciuta wakatuma woko na kulemba pa cimati?
- Kasi Daniyele wakalongosora wuli ng’anamuro la malemba agho ghakalembeka pa cimati?
- Apo Daniyele wakaŵa wacali kuyowoya, nchivici ico cikacitikanga?
Mafumbo ghanyake
- Ŵazgani Daniel 5:1-31.
Mungapambaniska wuli kopa Ciuta na wofi uwo Belishazara wakaŵa nawo apo wakawona malemba pa cimati. (Dan. 5:6, 7; Sal. 19:9; Rom. 8:35-39)
Kasi Daniyele wakalongora wuli cikanga apo wakayowoyanga na Belishazara ndiposo ŵanalume ŵakuzirwa? (Dan. 5:17, 18, 22, 26-28; Mil. 4:29)
Kasi cipaturo 5 ca buku la Daniel cikuthuwuska wuli muwuso wa Yehova uwo ngwapacanya pa vyose? (Dan. 4:17, 25; 5:21)


text:
Mafumbo Agho Baibolo Likuzgora
Chifukwa wuli tikwenera kulomba kuti Ufumu wa Chiuta wize?
Ufumu wa Chiuta ni boma la kuchanya. Yesu Khristu wakaphalira ŵalondezgi ŵake kuti ŵalombenge kuti Ufumu uwu wize. Wakaŵaphalira kuti ŵalombenge Ufumu uwu chifukwa ndiwo uzamuwezgerapo urunji na mtende pa charu chapasi. Palije boma la ŵanthu ilo lingamazgirathu nkhaza, vinthu vyambura urunji, na matenda. Kweni Ufumu wa Chiuta ndiwo uzamumazga vyose ivi. Chiuta wasora Mwana wake kuti waŵe Themba la Ufumu uwu. Yehova wasoraso ŵanthu ŵachoko waka pa ŵalondezgi ŵa Yesu kuti ŵakaŵe mafumu pamoza na Yesu mu Ufumu uwu.—Ŵazgani Luka 11:2; 22:28-30.
Sonosono apa, Ufumu uwu uparanyenge wose awo ŵakususka muwuso wa Chiuta. Ntheura para tikulomba kuti Ufumu wa Chiuta wize, tikukhumba kuti boma la Chiuta ili lizakanjire m’malo mwa maboma gha ŵanthu.—Ŵazgani Daniel 7:13, 14; Uvumbuzi 11:15, 18.
Chifukwa wuli ŵanthu ŵazamutumbikika na Ufumu wa Chiuta?
Yesu ngwakwenelera nadi kuŵa Themba, chifukwa ngwalusungu. Pakuti ni Mwana wa Chiuta, Yesu wali na nkhongono kovwira ŵanthu awo ŵakupempha wovwiri kwa Chiuta.—Ŵazgani Salmo 72:8, 12-14.
Wose awo ŵakulomba kufumira pasi pa mtima kuti Ufumu wa Chiuta wize, na awo ŵakuchita vinthu mwakukolerana na khumbo la Chiuta, ŵazamusanga chandulo na Ufumu uwu. Muzamudandawurapo yayi na nyengo iyo mukumalira pakusambira vya Ufumu wa Chiuta.—Ŵazgani Luka 18:16, 17; Yohane 4:23.
Manyani Vinandi
Kasi Ufumu wa Chiuta ni Vichi?
Ŵanthu ŵanandi ŵakulimanya Lurombo lwa Fumu. Kasi Mazgu ghakuti ‘Ufumu winu wize’ ghakung’anamura vichi?
Kasi Chiuta Wanganizgora Para Ningalomba?
Kasi Chiuta wakutipwelelera nadi?